[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.10.2009

COM(2009)610 τελικό

2009/0169 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί της συμμετοχής της Κοινότητας σε κοινό πρόγραμμα έρευνας και ανάπτυξης στη Βαλτική Θάλασσα (BONUS-169) το οποίο έχουν αναλάβει πλείονα κράτη μέλη

(Κείμενο που παρουσιάζει ενδιαφέρον για τον ΕΟΧ)

SEC(2009)1476 SEC(2009)1475

ΑΙΤΙΟΛΟΓΙΚΗ ΕΚΘΕΣΗ

Πλαίσιο της προτασησ

Στόχοι

Σκοπός της παρούσας πρότασης, η οποία βασίζεται στο άρθρο 169 της συνθήκης ΕΚ, είναι η θέσπιση της συμμετοχής της Κοινότητας σε κοινό ερευνητικό πρόγραμμα στη Βαλτική Θάλασσα (BONUS-169), το οποίο έχουν αναλάβει οκτώ κράτη μέλη της ΕΕ στην περιοχή της Βαλτικής (Γερμανία, Δανία, Εσθονία, Λεττονία, Λιθουανία, Πολωνία, Σουηδία και Φινλανδία, στο εξής τα «συμμετέχοντα κράτη») για την υποστήριξη της βιώσιμης ανάπτυξης της περιοχής της Βαλτικής. Η πρωτοβουλία BONUS-169 θα παράσχει επιστημονικά αποτελέσματα τα οποία θα διευκολύνουν την εφαρμογή διαχείρισης βασισμένης στο οικοσύστημα στην περιοχή της Βαλτικής και θα υποστηρίξουν την ανάπτυξη και την εφαρμογή κανονισμών, πολιτικών και πρακτικών διαχείρισης βασισμένων στο οικοσύστημα και κατάλληλων για τον συγκεκριμένο σκοπό, ώστε να διαφυλαχθεί η βιώσιμη χρήση των αγαθών και των υπηρεσιών του οικοσυστήματος.

Η πρωτοβουλία θα συμβάλει επίσης στην εγκαθίδρυση και στη διάρθρωση του ευρωπαϊκού χώρου έρευνας (ΕΧΕ) στην περιοχή της Βαλτικής. Οι πρωτοβουλίες που χρηματοδοτήθηκαν προηγουμένως, BONUS ERA-NET και ERA-NET PLUS, συνέβαλαν ήδη σημαντικά στη βελτίωση του συντονισμού της θαλάσσιας έρευνας στη Βαλτική. Η πρωτοβουλία BONUS-169 θα δώσει ώθηση ώστε να επιτευχθεί η κρίσιμη μάζα ή το επίπεδο ενοποίησης που απαιτείται για την κατάλληλη διευθέτηση των πολύ πολύπλοκων εθνικών ερευνητικών συστημάτων. Συγκεντρώνοντας και τα 8 κράτη μέλη της ΕΕ στην περιοχή της Βαλτικής, η πρωτοβουλία στοχεύει στην επίτευξη βιώσιμου συντονισμού και συνεργασίας των ερευνητικών πολιτικών και των επιστημονικών κοινοτήτων τους για την αντιμετώπιση κοινών ευρωπαϊκών προκλήσεων, συμβάλλοντας έτσι σημαντικά στη διάρθρωση του ευρωπαϊκού χώρου έρευνας στην περιοχή της Βαλτικής αφού αίρονται τα εμπόδια μεταξύ των εθνικά χρηματοδοτούμενων ερευνητικών προγραμμάτων. Θα υπάρχει δυνατότητα συμμετοχής της Ρωσικής Ομοσπονδίας στο κοινό ερευνητικό πρόγραμμα, εφόσον πληρούνται οι αναγκαίες νομικές προϋποθέσεις. Επιπλέον, η πρωτοβουλία BONUS-169 αναμένεται να συμβάλει σημαντικά στην υλοποίηση της στρατηγικής για τη Βαλτική και να υποστηρίξει ενεργά τη θαλάσσια στρατηγική και τη ναυτιλιακή πολιτική.

Τα συμμετέχοντα κράτη συμφώνησαν ότι το δίκτυο οργανώσεων για τη χρηματοδότηση της έρευνας στη Βαλτική, ο ΕΟΟΣ BONUS, που συστάθηκε στο Ελσίνκι, στη Φινλανδία, θα είναι η ειδική δομή υλοποίησης της πρωτοβουλίας BONUS-169.

Σκεπτικό της πρότασης

Το οικοσύστημα της Βαλτικής Θάλασσας υφίσταται πολλές και σοβαρές φυσικές και ανθρωπογενείς πιέσεις. Η θάλασσα και οι ακτές υφίστανται ειδικότερα τις συνδυασμένες και ολοένα πιο αρνητικές συνέπειες της ρύπανσης, του ευτροφισμού, της αλλαγής του κλίματος, της οξίνισης, των χωροκατακτητικών ξένων ειδών, της υπερεκμετάλλευσης των ζώντων πόρων και της απώλειας βιοποικιλότητας. Οι απειλές αυτές μειώνουν την ικανότητα της Βαλτικής να παράσχει με διαρκή τρόπο τα αγαθά και τις υπηρεσίες από τα οποία εξαρτώνται οι άνθρωποι. Το γεγονός αυτό έχει κρίσιμες συνέπειες για ολόκληρη την περιοχή της Βαλτικής και για την ευρύτερη Ευρωπαϊκή Κοινότητα. Στις επόμενες δεκαετίες, οι παγκόσμιες αλλαγές (συμπεριλαμβανομένης της αλλαγής του κλίματος) καθώς και οι μακροπρόθεσμες και οι μεγάλης εμβέλειας επιδράσεις προβλέπεται ότι θα αυξηθούν, ασκώντας πρόσθετες πιέσεις στο σύστημα της Βαλτικής.

Οι βιώσιμες λύσεις στα περιβαλλοντικά προβλήματα και η ανάπτυξη και η εφαρμογή μιας προσέγγισης οικοσυστήματος στη Βαλτική απαιτούν νέες επιστημονικές γνώσεις για την κατανόηση της συμπεριφοράς του εξαιρετικά πολύπλοκου συστήματος της Βαλτικής, των αλληλεπιδράσεων και των αναδράσεών του με τους πολλαπλούς φυσικούς και ανθρωπογενείς παράγοντες.

Ωστόσο, παρά το γεγονός ότι στην περιοχή της Βαλτικής διεξάγονται πολλές ερευνητικές δραστηριότητες, οι προσπάθειες αυτές παραμένουν σε μεγάλο βαθμό ασυντόνιστες και δεν διαθέτουν ένα από κοινού συμφωνημένο περιφερειακό σχέδιο δράσης. Ως εκ τούτου, οι προσπάθειες που απαιτούνται επειγόντως για την αντιμετώπιση των πολύπλοκων προκλήσεων στην περιοχή είναι εξαιρετικά κατακερματισμένες.

Απαιτείται επειγόντως η ανάληψη δράσης σε κοινοτικό επίπεδο στην περιοχή της Βαλτικής, λαμβάνοντας υπόψη τις περιορισμένες διαθέσιμες ερευνητικές δυνατότητες σε εθνικό, περιφερειακό ή τοπικό επίπεδο για τη μεμονωμένη αντιμετώπιση των πολύπλοκων περιβαλλοντικών προκλήσεων στο σύνολο της περιοχής της Βαλτικής. Απαιτείται επειγόντως ολοκληρωμένη και συντονισμένη δράση μεταξύ των κρατών της Βαλτικής προκειμένου να αντιμετωπισθούν με αποτελεσματικότητα οι πολύ σημαντικές και επείγουσες περιβαλλοντικές προκλήσεις στην περιοχή.

Η πρωτοβουλία BONUS-169 αποτελεί ευκαιρία επίτευξης της κρίσιμης μάζας και του επιπέδου ενοποίησης που απαιτούνται για την κατάλληλη διευθέτηση των πολύ πολύπλοκων εθνικών ερευνητικών συστημάτων. Σκοπός της είναι η βελτίωση της αποδοτικότητας και της αποτελεσματικότητας του κατακερματισμένου προγραμματισμού και της προσέγγισης της περιβαλλοντικής έρευνας στην περιοχή της Βαλτικής, ενσωματώνοντας τις ερευνητικές δραστηριότητες στο σύστημα της Βαλτικής σε ενιαίο βιώσιμο, συνεργατικό, διεπιστημονικό, καλά επικεντρωμένο πολυεθνικό πρόγραμμα για την υποστήριξη της βιώσιμης ανάπτυξης της περιοχής.

Κάτι τέτοιο συνάδει με τη διαρκή πολιτική στήριξη που παρείχαν κατά την τελευταία 15ετία το Συμβούλιο και του Ευρωπαϊκό Κοινοβούλιο, παροτρύνοντας τη βελτίωση του συντονισμού των ερευνητικών δραστηριοτήτων στην Ευρώπη και τον συντονισμό των εθνικών και περιφερειακών ερευνητικών πολιτικών και προγραμμάτων με τη στήριξη του έβδομου προγράμματος-πλαισίου (7ο ΠΠ) για την αποφυγή του κατακερματισμού και της αλληλοεπικάλυψης των αρμοδιοτήτων.

Αποκρινόμενη στην κατάσταση αυτή, η Επιτροπή παρουσιάζει την παρούσα πρόταση σχετικά με τη συμμετοχή της Κοινότητας σε κοινό πρόγραμμα έρευνας και ανάπτυξης στη Βαλτική Θάλασσα (BONUS-169) το οποίο έχουν αναλάβει πλείονα κράτη μέλη.

Υφιστάμενες πρωτοβουλίες στον τομέα της πρότασης

Παρά το γεγονός ότι η ερευνητική κοινότητα στον τομέα του περιβάλλοντος στη περιοχή της Βαλτικής έχει πρόσβαση σε διάφορα προγράμματα βάσει του προγράμματος-πλαισίου ΕΤΑ της ΕΕ, δεν υπάρχει επί του παρόντος κανένα από κοινού υλοποιούμενο πρόγραμμα ειδικά προσαρμοσμένο για την αντιμετώπιση των περιβαλλοντικών προκλήσεων στην περιοχή της Βαλτικής.

Ως πρώτο βήμα για τη βελτίωση του συντονισμού στην περιοχή, χρηματοδοτήθηκε στο πλαίσιο του 6ου προγράμματος-πλαισίου το πρόγραμμα BONUS ERA-Net (2004-2006). Το πρόγραμμα σημείωσε σημαντική πρόοδο όσον αφορά τη δρομολόγηση επικοινωνίας μεταξύ οργανισμών χρηματοδότησης της έρευνας στην περιοχή, αναλύοντας την κατάσταση και αναπτύσσοντας τις προϋποθέσεις για περαιτέρω ενοποίηση με την εκπόνηση σειράς αναλυτικών εγγράφων, επιστημονικού σχεδίου και νομικής βάσης για μια ιδιαίτερη δομή υλοποίησης.

Το 2006, στην έκθεσή του σχετικά με την πρόταση της Επιτροπής για το έβδομο πρόγραμμα-πλαίσιο (7ο ΠΠ), το Ευρωπαϊκό Κοινοβούλιο αναγνώρισε την αναγκαιότητα αντιμετώπισης του κατακερματισμού τονίζοντας ότι «… έχει πρωταρχική σημασία το έβδομο πρόγραμμα-πλαίσιο να υποστηρίξει τον συντονισμό των εθνικών και περιφερειακών πολιτικών και προγραμμάτων έρευνας» και ότι «προκειμένου να αποφεύγονται ο κατακερματισμός και η επικάλυψη αρμοδιοτήτων, πρέπει να υπάρχει μεγαλύτερη συνεργασία, τόσο μεταξύ των εθνικών και των ευρωπαϊκών ερευνητικών προγραμμάτων όσο και μεταξύ των οικονομικών παραγόντων στο μακροπρόθεσμο πρόγραμμα έρευνας». Η πρωτοβουλία BONUS-169 ήταν μία από τις τέσσερις δυνητικές πρωτοβουλίες του άρθρου 169 που περιλήφθηκαν στο ειδικό πρόγραμμα «Συνεργασία» και στο ειδικό πρόγραμμα «Ικανότητες» του 7ου ΠΠ[1] για την προώθηση τέτοιας συνεργασίας. Δεδομένου ότι την εποχή εκείνη δεν ήταν αρκετά «ώριμο» και έτοιμο για υλοποίηση, δεν περιλήφθηκε στην πρώτη ομάδα πρωτοβουλιών του άρθρου 169. Αντ’ αυτού, και πριν από την έγκριση της πλήρους πρωτοβουλίας BONUS-169, στο πλαίσιο του 7ου ΠΠ χρηματοδοτήθηκε το πρόγραμμα ERA-Net Plus (2007-2011) ως μέτρο γεφύρωσης για την περαιτέρω ανάπτυξη και δοκιμασία στην πράξη των μηχανισμών που προσδιορίσθηκαν μέσω κοινής πρόσκλησης υποβολής προτάσεων.

Συνοχή με τις άλλες πολιτικές και στόχους της Ένωσης

Η πρωτοβουλία BONUS-169 εναρμονίζεται πλήρως με τους στόχους και το πνεύμα της ευρωπαϊκής στρατηγικής για τη θαλάσσια και ναυτιλιακή έρευνα και της στρατηγικής της ΕΕ για την περιοχή της Βαλτικής. Επιπλέον, θα συμβάλει στην επίτευξη των στόχων της αναθεωρημένης στρατηγικής της Λισαβόνας με περισσότερες και καλύτερες επενδύσεις σε γνώσεις για την ανάπτυξη και τη δημιουργία θέσεων εργασίας, συμβάλλοντας στην πραγμάτωση του ΕΧΕ στην περιοχή της Βαλτικής και βοηθώντας την Ευρώπη να ανταποκριθεί αποτελεσματικότερα σε βασικές κοινωνικές προκλήσεις στην περιοχή σε σχέση με την προστασία του περιβάλλοντος και τη βιώσιμη ανάπτυξη, τον τουρισμό, την υδατοκαλλιέργεια, την ασφάλεια των τροφίμων και τις θαλάσσιες μεταφορές.

Περίληψη της προτεινομενησ δρασησ

Η πρωτοβουλία BONUS-169 θα ενσωματώσει τα εθνικά προγράμματα και τις δραστηριότητες έρευνας των 8 κρατών της Βαλτικής σε ένα ενιαίο κοινό ερευνητικό πρόγραμμα και θα υποστηρίξει, ειδικότερα, τους στόχους έρευνας και ανάπτυξης της στρατηγικής για την περιοχή της Βαλτικής, τη στρατηγική για τη θαλάσσια και ναυτιλιακή έρευνα και την οδηγία-πλαίσιο στον τομέα του ύδατος. Επιπλέον, ο συνδυασμός κοινοτικών και εθνικών κεφαλαίων θα δημιουργήσει μια κρίσιμη μάζα όσον αφορά τις ικανότητες, την εμπειρογνωμοσύνη και τους πόρους, η οποία θα ενθαρρύνει τις διαρθρωτικές αλλαγές στα ερευνητικά συστήματα στη Βαλτική, στη συναφή υδρολογική λεκάνη και στην παράκτια ζώνη και θα προωθήσει την ανάπτυξη και την υλοποίηση ενός βιώσιμου, συνεργατικού, διεπιστημονικού, καλά ολοκληρωμένου και επικεντρωμένου ερευνητικού προγράμματος, το οποίο θα υλοποιηθεί από κοινού από όλα τα συμμετέχοντα κράτη μέλη.

Για την επίτευξη των στόχων της, η πρωτοβουλία BONUS-169 θα υλοποιηθεί σε δύο χωριστές φάσεις: μια αρχική στρατηγική φάση, διάρκειας 2 ετών, κατά τη διάρκεια της οποίας θα συσταθούν κατάλληλες πλατφόρμες διαβούλευσης για την ενεργή συμμετοχή των ενδιαφερομένων, θα καταρτισθεί ένα στρατηγικό θεματολόγιο έρευνας, και θα διευρυνθούν και θα αναπτυχθούν περαιτέρω οι συγκεκριμένοι όροι εφαρμογής· μια φάση υλοποίησης, διάρκειας τουλάχιστον 5 ετών, κατά τη διάρκεια της οποίας θα δρομολογηθούν τουλάχιστον τρεις κοινές προσκλήσεις υποβολής προτάσεων με στόχο τη χρηματοδότηση στρατηγικά στοχοθετημένων σχεδίων BONUS-169 που θα αφορούν ειδικά τους στόχους της πρωτοβουλίας.

Η προσέγγιση δύο σταδίων θα επιτρέψει τη συμμετοχή ευρύτερου φάσματος οργανισμών χρηματοδότησης και, επομένως, την κινητοποίηση πρόσθετων κεφαλαίων και τη θέσπιση ενός συνεκτικού και μακροπρόθεσμου ερευνητικού θεματολογίου καθοδηγούμενου από την πολιτική για την υποστήριξη της βιώσιμης ανάπτυξης της περιοχής.

Δεδομένου ότι η μελλοντική επιτυχία της πρωτοβουλίας BONUS-169 θα εξαρτηθεί σε μεγάλο βαθμό από την επίτευξη των στόχων που θα τεθούν για τη στρατηγική φάση, η Επιτροπή θα αξιολογήσει την ωριμότητα και την ετοιμότητα της πρωτοβουλίας και, εφόσον τα αποτελέσματα της αξιολόγησης είναι θετικά, η Επιτροπή και ο ΕΟΟΣ BONUS θα συνάψουν τη συμφωνία εφαρμογής.

Η Ευρωπαϊκή Κοινότητα θα καταβάλει εισφορές αντίστοιχες με τις επιλέξιμες εισφορές των συμμετεχόντων κρατών έως το μέγιστο ποσό των 50 εκατομμυρίων ευρώ, ανεβάζοντας τον συνολικό εκτιμώμενο προϋπολογισμό για την πρωτοβουλία στα 100 εκατομμύρια ευρώ. Η διαχείριση των συνεισφορών σε μετρητά των συμμετεχόντων κρατών και της συνεισφοράς της Κοινότητας θα εξασφαλιστεί μέσω ενός κοινού ταμείου.

Η στρατηγική φάση θα υλοποιηθεί μέσω επιχορήγησης σύμφωνα με τους κανόνες που καθορίζονται στην παρούσα απόφαση και στον κανονισμό (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος-πλαισίου και οι κανόνες διάδοσης των ερευνητικών αποτελεσμάτων (2007-2013 )[2].

Η φάση υλοποίησης θα υλοποιηθεί μέσω έμμεσης κεντρικής διαχείρισης, σύμφωνα με τις διατάξεις του άρθρου 54 παράγραφος 2 στοιχείο γ) του δημοσιονομικού κανονισμού. Σύμφωνα με το άρθρο 56 του δημοσιονομικού κανονισμού, η Επιτροπή θα εξασφαλίσει καταρχάς στοιχεία ότι στις οντότητες στις οποίες αναθέτει την εκτέλεση υφίστανται και λειτουργούν ορθά, μεταξύ άλλων, διαδικασίες ανάθεσης συμβάσεων, σύστημα εσωτερικών ελέγχων, επαρκές λογιστικό σύστημα και ανεξάρτητος εξωτερικός έλεγχος.

Νομικά στοιχεια της προτασησ

Νομική βάση

Η πρόταση για την πρωτοβουλία BONUS-169 βασίζεται στο άρθρο 169 της συνθήκης ΕΚ, το οποίο προβλέπει τη συμμετοχή της Κοινότητας σε προγράμματα έρευνας και ανάπτυξης που αναλαμβάνονται από περισσότερα κράτη μέλη, συμπεριλαμβανομένης της συμμετοχής στις υποδομές που δημιουργούνται για την εκτέλεση αυτών των προγραμμάτων.

Επιπλέον, η απόφαση του Συμβουλίου αριθ. 971/2006/ΕΚ, της 19 Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) αναφέρει ρητά την πρωτοβουλία BONUS-169 ως υποψήφια πρωτοβουλία στην παράγραφο «Συντονισμός των μη κοινοτικών ερευνητικών προγραμμάτων».

Επικουρικότητα

Παρ’ όλες τις προσπάθειες που καταβλήθηκαν για την αντιμετώπιση του κατακερματισμού και της επανάληψης στην έρευνα στη Βαλτική Θάλασσα, εξακολουθεί να απαιτείται ενίσχυση της ενοποίησης των εθνικά χρηματοδοτούμενων ερευνητικών προσπαθειών για την πλήρη αντιμετώπιση των περιβαλλοντικών προκλήσεων στην περιοχή της Βαλτικής, οι οποίες είναι σε μεγάλο βαθμό διακρατικής φύσης. Οι στρατηγικοί στόχοι της παρούσας δράσης, και συγκεκριμένα η ενοποίηση των εθνικών προγραμμάτων περιβαλλοντικής έρευνας στη Βαλτική Θάλασσα για την αντιμετώπιση επειγόντων περιβαλλοντικών προβλημάτων στην περιοχή της Βαλτικής και των αδυναμιών που οδηγούν σε κατακερματισμό, δεν είναι εφικτό να αντιμετωπισθούν με τη μεμονωμένη δράση των κρατών μελών και στο πλαίσιο των εθνικών νομικών συστημάτων τους, δεδομένου ότι οι αμιγώς διακυβερνητικές δράσεις με στόχο τον συντονισμό της δημόσιας χρηματοδότησης για το περιβάλλον στη Βαλτική Θάλασσα δεν έχουν επεκταθεί τα τελευταία χρόνια και δεν μπόρεσαν έως τώρα να αντιμετωπίσουν με επιτυχία τις υπάρχουσες περιβαλλοντικές προκλήσεις.

Η πρόσθετη χρηματοδότηση που θα παρασχεθεί μέσω πρωτοβουλίας του άρθρου 169, κατά πρώτον θα υποστηρίξει διαθεματική χρηματοδότηση με υψηλή συνάφεια προς τις πραγματικές ερευνητικές ανάγκες, η οποία δεν υπάγεται ωστόσο στα παραδοσιακά προγράμματα χρηματοδότησης, όπως σχέδια που συνδυάζουν φυσικές / κοινωνικές / ανθρωπιστικές επιστήμες κλπ., κατά δεύτερον θα προωθήσει την εξομάλυνση της ανισορροπίας στη χρηματοδότηση Ε&Α μεταξύ Ανατολής και Δύσης και, κατά τρίτον θα ενθαρρύνει τους εθνικούς οργανισμούς χρηματοδότησης της έρευνας να παραιτηθούν εν μέρει από την ανεξαρτησία τους χάριν της εφαρμογής ενός πιο αποτελεσματικού προγράμματος κοινής διαχείρισης που θα εποπτεύει το ερευνητικό σύστημα στη Βαλτική Θάλασσα. Αυτό έτυχε επίσης ευρείας πολιτικής αναγνώρισης και υποστήριξης εκ μέρους των εθνικών κυβερνήσεων των κρατών της Βαλτικής, των διάφορων Ευρωπαϊκών Συμβουλίων και του Ευρωπαϊκού Κοινοβουλίου.

Επιπλέον, πέρα από την αναμενόμενη περιφερειακή προστιθέμενη αξία, η πρωτοβουλία θα συμβάλει και στην ανάπτυξη παρόμοιων προτύπων διαχείρισης της έρευνας για άλλες ευρωπαϊκές θάλασσες.

Αναλογικότητα

Το άρθρο 169 ορίζει ότι «η Κοινότητα, σε συμφωνία με τα ενδιαφερόμενα κράτη μέλη, μπορεί να προβλέπει συμμετοχή σε προγράμματα έρευνας και ανάπτυξης που αναλαμβάνονται από περισσότερα κράτη μέλη, συμπεριλαμβανομένης της συμμετοχής στις υποδομές που δημιουργούνται για την εκτέλεση αυτών των προγραμμάτων». Στο πλαίσιο αυτό, τα κράτη μέλη έχουν την πρωτοβουλία και μεγάλη ελευθερία λήψης εθνικών αποφάσεων.

Η πρωτοβουλία αναμένεται να έχει πολύ ισχυρό αποτέλεσμα μόχλευσης κινητοποιώντας περισσότερα από 100 εκατομμύρια ευρώ για την έρευνα στη Βαλτική Θάλασσα, ποσό για το οποίο δεν θα είχε αναληφθεί δέσμευση χωρίς το άρθρο 169 και το οποίο θεωρείται απολύτως αναγκαίο εν όψει της φύσης και του επείγοντος χαρακτήρα των υφιστάμενων προκλήσεων. Η χρηματοδότηση αυτή θα επιτρέψει στην πρωτοβουλία BONUS-169 να μετατοπίσει με δραστικό τρόπο την παρούσα βάση αναφοράς από ένα σημαντικά κατακερματισμένο σύστημα επενδύσεων σε ΕΤΑ για την περιβαλλοντική έρευνα στην περιοχή της Βαλτικής προς μια δομημένη και ισορροπημένη επένδυση ικανή να αντιμετωπίσει τις πολύπλοκες και διασυνοριακές πτυχές ολόκληρου του συστήματος της Βαλτικής και να συμβάλει στην ανάπτυξη και στην υλοποίηση χρηστών και βιώσιμων πολιτικών στην περιοχή.

Επιλογή μέσων

Για την εκπλήρωση του γενικού αλλά και των ειδικών στόχων της πρωτοβουλίας, εξετάσθηκαν οι τρεις ακόλουθες επιλογές πολιτικής:

- Επιλογή πολιτικής 1: Συνέχιση των πολιτικών που έχουν αναπτυχθεί έως τώρα στο πλαίσιο του 7ου ΠΠ (διατήρηση της κατάστασης ως έχει)

- Επιλογή πολιτικής 2: Προσφυγή σε περιφερειακά προσανατολισμένες διαθεματικές προσκλήσεις υποβολής προτάσεων στο πλαίσιο του προγράμματος-πλαισίου

- Επιλογή πολιτικής 3: Προσφυγή στο άρθρο 169 με τρεις εναλλακτικές προσεγγίσεις (Α, Β και Γ) με διαφοροποίηση της έκτασης και του βάθους του στρατηγικού προσανατολισμού και της εμπλοκής των ενδιαφερομένων στον εξορθολογισμό και στην υλοποίηση των προσκλήσεων υποβολής προτάσεων

- Επιλογή πολιτικής 3 μέσω της προσέγγισης Α – Προσφυγή στο άρθρο 169 με περιορισμένη επικέντρωση στη θαλάσσια έρευνα και με άμεση δρομολόγηση προσκλήσεων υποβολής προτάσεων με επιστημονικό προσανατολισμό

- Επιλογή πολιτικής 3 μέσω της προσέγγισης Β – Προσφυγή στο άρθρο 169 με διευρυμένη επικέντρωση ώστε να περιλαμβάνεται η υδρολογική λεκάνη της Βαλτικής και με ανάπτυξη στρατηγικού οράματος και οδικού χάρτη πριν από την έναρξη της πρωτοβουλίας και την πρόταση της Επιτροπής

- Επιλογή πολιτικής 3 μέσω της προσέγγισης Γ – Προσφυγή στο άρθρο 169 με διευρυμένη εστίαση ώστε να περιλαμβάνεται η υδρολογική λεκάνη της Βαλτικής και με ανάπτυξη στρατηγικού οράματος και οδικού χάρτη κατά τη διάρκεια της πρώτης φάσης της πρωτοβουλίας

Η επιλογή πολιτικής 3 μέσω της προσέγγισης Γ είναι η προτιμώμενη πολιτική, καθώς μπορεί να αντιμετωπίσει με αποτελεσματικό τρόπο τις αδυναμίες που προσδιορίσθηκαν ανωτέρω επιτυγχάνοντας μακροχρόνια και διαρκή ενοποίηση σε επίπεδο κρατών μελών, σε θεσμικό επίπεδο και σε επίπεδο ερευνητικών κοινοτήτων.

Η συνεισφορά της Κοινότητας θα διασφαλίσει την ανάδειξη του πραγματικού ενδιαφέροντος της Κοινότητας στο πρόγραμμα εργασίας της πρωτοβουλίας, αξιοποιώντας τις δραστηριότητες που εξετάζονται σε αμιγώς εθνικό επίπεδο, χωρίς ωστόσο να περιορίζεται από αυτές.

Δημοσιονομικές επιπτωσεισ

Οι δημοσιονομικές επιπτώσεις της οριζόντιας αυτής πρότασης αναφέρονται ήδη στη νομική βάση του 7ου ΠΠ[3] καθώς και στο ειδικό πρόγραμμα «Συνεργασία» του 7ου ΠΠ[4]. Η συμφωνία που πρόκειται να συναφθεί μεταξύ της Επιτροπής και της ειδικής δομής υλοποίησης θα διασφαλίζει την προστασία των οικονομικών συμφερόντων της Κοινότητας.

Συμπληρωματικές πληροφοριεσ

Απλούστευση

Η πρόταση προβλέπει την απλούστευση των διοικητικών διαδικασιών για τους δημόσιους (κοινοτικούς ή εθνικούς) και ιδιωτικούς φορείς.

Η ΕΕ θα έχει απ’ ευθείας σχέση με την ειδική δομή υλοποίησης της πρωτοβουλίας BONUS-169 (τον ΕΟΟΣ BONUS που συστάθηκε στο Ελσίνκι), η οποία θα επιφορτιστεί με την κατανομή, τη διαχείριση, την παρακολούθηση και την υποβολή εκθέσεων όσον αφορά την χρήση της συνεισφοράς της Κοινότητας και των συνεισφορών σε μετρητά των κρατών μελών. Η διαχείριση της συνεισφοράς της Κοινότητας καθώς και των συνεισφορών σε μετρητά των κρατών μελών θα εξασφαλιστεί μέσω ενός πραγματικού κοινού ταμείου.

Αξιολογήσεις

Πριν από τη δρομολόγηση της φάσης υλοποίησης, η Επιτροπή θα αξιολογήσει την ωριμότητα και την ετοιμότητα της πρωτοβουλίας. Θα πραγματοποιηθεί ενδιάμεση αξιολόγηση στο μέσον της φάσης υλοποίησης και τελική αξιολόγηση στο τέλος του κοινού ερευνητικού προγράμματος.

Ευρωπαϊκός Οικονομικός Χώρος

Η προτεινόμενη πράξη αφορά ένα θέμα ΕΟΧ και πρέπει, επομένως, να επεκταθεί στον Ευρωπαϊκό Οικονομικό Χώρο.

Διαβουλεύσεις με τα ενδιαφερομενα μερη

Μέθοδοι διαβούλευσης, κύριοι τομείς που αφορά η πρόταση και γενικά χαρακτηριστικά των ερωτηθέντων

Στο πλαίσιο της διαδικασίας εκτίμησης του αντικτύπου, ζητήθηκε η γνώμη πέντε ανεξάρτητων εμπειρογνωμόνων, οι οποίοι αποτελούν την ομάδα εμπειρογνωμόνων για την αξιολόγηση του αντικτύπου του προγράμματος BONUS. Η ομάδα καλύπτει ευρύ φάσμα εμπειρογνωμοσύνης υψηλού επιπέδου και τα μέλη της συνεδρίασαν τακτικά στις Βρυξέλλες[5] καθ’ όλη τη διάρκεια του 2008 και κατά το πρώτο εξάμηνο του 2009. Οι συστάσεις της αποτέλεσαν τη βάση για την αναθεώρηση του προγράμματος BONUS-169 από την κοινοπραξία BONUS με τη βοήθεια δύο ανεξάρτητων εμπειρογνωμόνων που προσέλαβε η Επιτροπή για τον σκοπό αυτό.

Αμφότερες οι ομάδες εμπειρογνωμόνων ανέλυσαν ευρύ φάσμα γενικών εγγράφων σχετικών με τη γενική κατάσταση του περιβάλλοντος και της περιβαλλοντικής έρευνας στην περιοχή της Βαλτικής καθώς και όλα τα έγγραφα που διέθεσε η κοινοπραξία BONUS-169. Επίσης, παρείχαν συμβουλές στην κοινοπραξία BONUS κατά την εκπόνηση της «Γενικής περιγραφής του κοινού ερευνητικού προγράμματος του συστήματος της Βαλτικής Θάλασσας BONUS-169».

Διαβούλευση με τους οικείους ενδιαφερομένους η οποία διενεργήθηκε από την Επιτροπή

Διαβούλευση στο πλαίσιο της επεξεργασίας, της έγκρισης και της υλοποίησης του 7ου προγράμματος-πλαισίου ΕΤΑ της ΕΕ

Η πρωτοβουλία BONUS-169 αποτελεί αναπόσπαστο μέρος του ειδικού προγράμματος «Συνεργασία». Αποτέλεσε αντικείμενο και επωφελήθηκε μιας πολύ ευρείας διαδικασίας διαβούλευσης, η οποία οργανώθηκε στο πλαίσιο του 7ου ΠΠ. Επιπλέον, καθώς υπάγεται στον θεματικό τομέα Περιβάλλον (συμπεριλαμβανομένης της αλλαγής του κλίματος), αποτελεί αντικείμενο τακτικών διαβουλεύσεων με την αντίστοιχη επιτροπή προγράμματος και τη συμβουλευτική ομάδα προγράμματος.

Διαβούλευση σχετικά με μια ευρωπαϊκή στρατηγική για τη θαλάσσια και ναυτιλιακή έρευνα

Η πρωτοβουλία BONUS-169 αποτελεί αναπόσπαστο μέρος της ευρωπαϊκής στρατηγικής για τη θαλάσσια και ναυτιλιακή έρευνα και, ως εκ τούτου, επωφελήθηκε της διαδικασίας διαβούλευσης που πραγματοποιήθηκε στο πλαίσιο της εν λόγω στρατηγικής.

Διαβούλευση με τους υπουργούς των κρατών μελών της ΕΕ στην περιοχή της Βαλτικής σχετικά με την πολιτική δέσμευση σε μια μελλοντική πρωτοβουλία BONUS-169

Απαντώντας σε επιστολή που απέστειλε τον Νοέμβριο του 2008 ο Επίτροπος Potočnik της ΓΔ Έρευνας, οι αρμόδιοι για την έρευνα υπουργοί των χωρών που συμμετέχουν στο πρόγραμμα BONUS επαναβεβαίωσαν την πολιτική και οικονομική δέσμευσή τους στην πρωτοβουλία και υποστήριξαν την αναγκαιότητα αναθεώρησης της αρχικής μορφής του προγράμματος BONUS-169 λαμβάνοντας υπόψη τις συστάσεις της ομάδας εμπειρογνωμόνων για την εκτίμηση του αντικτύπου.

Διαβούλευση με τους ενδιαφερομένους στο πλαίσιο της στρατηγικής της ΕΕ για την περιοχή της Βαλτικής [6]

Στο πλαίσιο του ευρύτατου αντικειμένου και της κάλυψης της στρατηγικής της ΕΕ για την περιοχή της Βαλτικής γίνεται ρητή αναφορά στην πρωτοβουλία BONUS-169 τόσο στη δράση πολιτικού προσανατολισμού όσο και στο αναλυτικό σχέδιο δράσης. Στο πλαίσιο αυτό, επωφελήθηκε σε μεγάλο βαθμό από τη δημόσια διαβούλευση και τη διαβούλευση με τους ενδιαφερομένους που πραγματοποιήθηκαν στο συγκεκριμένο πλαίσιο το 2008/2009[7].

Γνώμη της επιτροπής εκτίμησης αντικτύπου

Το σχέδιο της έκθεσης εκτίμησης αντικτύπου υποβλήθηκε στην επιτροπή εκτίμησης αντικτύπου – ένα όργανο που απαρτίζεται από υψηλού επιπέδου υπαλλήλους της Επιτροπής επιφορτισμένους με τον έλεγχο της ποιότητας των εκθέσεων εκτίμησης αντικτύπου των σημαντικότερων πρωτοβουλιών της Επιτροπής – στις 9 Σεπτεμβρίου 2009. Μετά τη γνώμη της επιτροπής που εκδόθηκε στις 11 Σεπτεμβρίου 2009, η έκθεση εκτίμησης αντικτύπου αναθεωρήθηκε ώστε να ληφθούν υπόψη, στον μέγιστο δυνατό βαθμό, οι συστάσεις της επιτροπής. Οι εν λόγω συστάσεις είχαν κυρίως ως αποτέλεσμα βελτιώσεις όσον αφορά την επεξήγηση της προστιθέμενης αξίας της δράσης της ΕΕ και την αποσαφήνιση των στόχων της πρωτοβουλίας BONUS. Η αναθεωρημένη έκθεση εκτίμησης αντικτύπου υποβλήθηκε εκ νέου στην επιτροπή στις 21 Σεπτεμβρίου 2009. Παρά τη θετική γνώμη της σχετικά με την τελευταία αυτή έκδοση, η επιτροπή διατύπωσε ορισμένες συστάσεις για περαιτέρω εξέταση. Στην τελική της έκδοση, η έκθεση εκτίμησης αντικτύπου προσπαθεί να λάβει υπόψη, με τον καλύτερο δυνατό τρόπο, ορισμένες από τις τελευταίες συστάσεις της επιτροπής και εξηγεί τους λόγους για τους οποίους δεν μπορεί να ανταποκριθεί στις υπόλοιπες συστάσεις, κυρίως λόγω έλλειψης διαθέσιμων δεδομένων.

Διαβούλευση με τους ενδιαφερομένους η οποία διενεργήθηκε από την κοινοπραξία BONUS

Κατά την κατάρτιση του αρχικού επιστημονικού προγράμματος και της στρατηγικής υλοποίησης, η κοινοπραξία BONUS ήρθε σε επαφή με πολλές ομάδες ενδιαφερομένων στο διάστημα από τον Ιούνιο του 2005 έως τον Νοέμβριο του 2006. Η διαδικασία περιελάμβανε διάφορους μηχανισμούς διαβούλευσης και διαδικασίες υποβολής σχολίων και παρατηρήσεων και στις εννέα χώρες της Βαλτικής Θάλασσας (δηλαδή τις 8 χώρες της ΕΕ και τη Ρωσική Ομοσπονδία). Πραγματοποιήθηκαν διαβουλεύσεις με ευρύ φάσμα επιστημόνων από ακαδημαϊκούς και κρατικούς φορείς σε όλους τους συναφείς επιστημονικούς κλάδους και τους τομείς θαλάσσιων επιστημών, καθώς και με τους οργανισμούς χρηματοδότησης της κοινοπραξίας BONUS, τα αρμόδια υπουργεία και τα συναφή ειδικευμένα ιδρύματα, διακυβερνητικούς και διεθνείς οργανισμούς καθώς και με τους υπεύθυνους για τη λήψη διαχειριστικών και κανονιστικών αποφάσεων.

Επιπλέον, η συμβουλευτική επιτροπή BONUS, αποτελούμενη από ευρύ φάσμα ενδιαφερομένων, όπως η Επιτροπή του Ελσίνκι (HELCOM), το Διεθνές Συμβούλιο για την Εξερεύνηση των Θαλασσών (ICES), η Γενική Διεύθυνση Θαλάσσιων Υποθέσεων και Αλιείας, το Παγκόσμιο Ταμείο για τη Φύση (WWF) και η Ένωση Φινλανδών Γεωργών, διαδραμάτισε επίσης καθοριστικό ρόλο στην εκπόνηση του επιστημονικού σχεδίου και της στρατηγικής υλοποίησης της πρωτοβουλίας BONUS-169.

Η αναθεωρημένη γενική περιγραφή του ερευνητικού θεματολογίου της πρωτοβουλίας BONUS-169 που υποβλήθηκε στη Γενική Διεύθυνση Έρευνας τον Ιούνιο του 2009 βασίζεται σε μεγάλο βαθμό στις εργασίες και στις διαβουλεύσεις που πραγματοποιήθηκαν για την αρχική πρωτοβουλία BONUS-169.

Κατά τη διάρκεια της στρατηγικής φάσης του προγράμματος, θα υλοποιηθεί ένα εκτενές και στρατηγικά προσανατολισμένο πρόγραμμα διαβουλεύσεων με τους ενδιαφερομένους, το οποίο θα λάβει υπόψη τους ενδιαφερομένους άλλων συναφών τομέων όπως η γεωργία, η αλιεία, η υδατοκαλλιέργεια, οι μεταφορές και η διαχείριση των υδάτων.

2009/0169 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί της συμμετοχής της Κοινότητας σε κοινό πρόγραμμα έρευνας και ανάπτυξης στη Βαλτική Θάλασσα (BONUS-169) το οποίο έχουν αναλάβει πλείονα κράτη μέλη

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 169 και το άρθρο 172 δεύτερο εδάφιο,

την πρόταση της Επιτροπής,

τη γνώμη της Ευρωπαϊκής Οικονομικής και Κοινωνικής Επιτροπής[8],

Αποφασίζοντας σύμφωνα με τη διαδικασία του άρθρου 251 της Συνθήκης[9],

Εκτιμώντας τα ακόλουθα:

1. Η απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[10] (στο εξής το «έβδομο πρόγραμμα-πλαίσιο») προβλέπει τη συμμετοχή της Κοινότητας σε προγράμματα έρευνας και ανάπτυξης τα οποία αναλαμβάνουν πλείονα κράτη μέλη, συμπεριλαμβανομένης της συμμετοχής στις υποδομές που δημιουργούνται για την εκτέλεση αυτών των προγραμμάτων, κατά την έννοια του άρθρου 169 της Συνθήκης.

2. Η απόφαση του Συμβουλίου αριθ. 971/2006/ΕΚ, της 19 Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013)[11] ενθαρρύνει τη διαθεματική προσέγγιση αντικειμένων της έρευνας που παρουσιάζουν ενδιαφέρον για έναν ή περισσότερους τομείς του έβδομου προγράμματος-πλαισίου, και στο πλαίσιο αυτό προσδιορίζει μια πρωτοβουλία του άρθρου 169 στον τομέα της κοινής έρευνας στη Βαλτική Θάλασσα ως έναν τομέα κατάλληλο για συμμετοχή της Κοινότητας σε εθνικά ερευνητικά προγράμματα που υλοποιούνται από κοινού.

3. Το οικοσύστημα της Βαλτικής Θάλασσας, μιας ημίκλειστης ευρωπαϊκής εσωτερικής θάλασσας, είναι ένας από τους μεγαλύτερους όγκους υφάλμυρου νερού στον κόσμο και υφίσταται σήμερα πολλές και σοβαρές φυσικές και ανθρωπογενείς πιέσεις, όπως ρύπανση από βαρέα μέταλλα, έμμονους οργανικούς ρύπους, ραδιενεργά υλικά, πετρελαιοκηλίδες και άλλες επιβλαβείς και επικίνδυνες ουσίες, υπερβολικές εισροές θρεπτικών ουσιών και οργανικών υλών που προκαλούν προχωρημένο ευτροφισμό, εισαγωγή επιβλαβών ξένων οργανισμών, μη βιώσιμη εκμετάλλευση των ιχθυαποθεμάτων, αρνητικές συνέπειες της αλλαγής του κλίματος, απώλεια βιοποικιλότητας και αυξανόμενη επέκταση ανθρώπινων δραστηριοτήτων στις παράκτιες περιοχές και στην ανοικτή θάλασσα, συμπεριλαμβανομένου του οικολογικά μη βιώσιμου τουρισμού. Οι πιέσεις αυτές έχουν μειώσει σοβαρά την ικανότητα της Βαλτικής Θάλασσας να παρέχει με βιώσιμο τρόπο τα αγαθά και τις υπηρεσίες από τις οποίες εξαρτώνται άμεσα και έμμεσα οι άνθρωποι για οικονομικά, πολιτιστικά και οικονομικά οφέλη.

4. Το Ευρωπαϊκό Συμβούλιο της 14ης Δεκεμβρίου 2007 υπογράμμισε την ανησυχία για την κατάσταση του περιβάλλοντος στη Βαλτική Θάλασσα, όπως αντικατοπτρίζεται στην ανακοίνωση της Επιτροπής σχετικά με τη στρατηγική της Ευρωπαϊκής Ένωσης για την περιοχή της Βαλτικής Θάλασσας[12]. Επιπλέον, το Συμβούλιο κάλεσε την Επιτροπή να υποβάλει πρόταση για πρωτοβουλία του άρθρου 169 για την περιοχή της Βαλτικής.

5. Η επιστήμη μπορεί να συμβάλει στην αντιμετώπιση των προκλήσεων αυτών και στην εξεύρεση λύσεων στα περιβαλλοντικά προβλήματα της Βαλτικής. Ωστόσο, η σοβαρότητα της παρούσας κατάστασης απαιτεί την ποιοτική και ποσοτική αναβάθμιση της τρέχουσας έρευνας στην περιοχή της Βαλτικής μέσω της ανάπτυξης και της υλοποίησης μιας πλήρως ολοκληρωμένης προσέγγισης για τον εξορθολογισμό και την επικέντρωση των συναφών ερευνητικών προγραμμάτων όλων των κρατών που την περιβάλουν, με σκοπό την αντιμετώπιση των πολύπλοκων και επειγόντων προβλημάτων με συντονισμένο, αποδοτικό και αποτελεσματικό τρόπο.

6. Επί του παρόντος, τα διάφορα προγράμματα ή δραστηριότητες έρευνας και ανάπτυξης που έχουν αναλάβει επιμέρους κράτη μέλη σε εθνικό επίπεδο για την υποστήριξη της έρευνας και της ανάπτυξης στην περιοχή της Βαλτικής δεν είναι επαρκώς συντονισμένα σε ευρωπαϊκό επίπεδο για την επίτευξη της κρίσιμης μάζας που απαιτείται σε στρατηγικούς τομείς έρευνας και ανάπτυξης.

7. Επιπλέον, οι υφιστάμενες τομεακές ερευνητικές υποδομές, οι οποίες είναι προϊόν μακράς εξέλιξης των εθνικών πολιτικών, είναι βαθιά ριζωμένες σε εθνικά συστήματα διαχείρισης και εμποδίζουν την ανάπτυξη και τη χρηματοδότηση της πολυεπιστημονικής και διεπιστημονικής περιβαλλοντικής έρευνας που απαιτείται για την αντιμετώπιση των προκλήσεων στη Βαλτική Θάλασσα.

8. Παρότι υπάρχει μακρά παράδοση ερευνητικής συνεργασίας στη Βαλτική Θάλασσα με χώρες τόσο εντός όσο και εκτός της περιοχής της Βαλτικής, οι προσπάθειες συνεργασίας στερούνταν έως τώρα επαρκών χρηματοδοτικών πόρων για τη βέλτιστη αξιοποίηση των ερευνητικών δυνατοτήτων λόγω των ανισοτήτων μεταξύ των χωρών σε οικονομικό και αναπτυξιακό επίπεδο, καθώς και των εξαιρετικά διαφορετικών εθνικών ερευνητικών θεματολογίων, ερευνητικών αντικειμένων και προτεραιοτήτων. Η κατάσταση αυτή εμπόδισε τη δυνατότητα επίτευξης ερευνητικών αποτελεσμάτων χρήσιμων για τη διαμόρφωση πολιτικής.

9. Στο πρόγραμμα εργασίας για τα έτη 2007-2008 για την υλοποίηση του ειδικού προγράμματος «Συνεργασία»[13], της 11ης Ιουνίου 2007, η Επιτροπή παρέσχε χρηματοδοτική στήριξη στα προγράμματα BONUS ERA-NET και ERA-NET PLUS στον τομέα της περιβαλλοντικής έρευνας στη Βαλτική Θάλασσα, με σκοπό την ενίσχυση της συνεργασίας μεταξύ οργανισμών χρηματοδότησης της περιβαλλοντικής έρευνας στην περιοχή της Βαλτικής και τη διευκόλυνση της μετάβασης σε ένα κοινό πρόγραμμα έρευνας και ανάπτυξης στη Βαλτική Θάλασσα, το οποίο θα υλοποιηθεί βάσει του άρθρου 169 της Συνθήκης.

10. Σύμφωνα με την προσέγγιση του έβδομου προγράμματος-πλαισίου και όπως αναγνωρίσθηκε στις διαβουλεύσεις με τους ενδιαφερομένους που πραγματοποιήθηκαν κατά τη διάρκεια του προγράμματος BONUS ERA-NET, απαιτούνται πολιτικά προσανατολισμένα ερευνητικά προγράμματα στην περιοχή της Βαλτικής.

11. Η Γερμανία, η Δανία, η Εσθονία, η Λεττονία, η Λιθουανία, η Πολωνία, η Σουηδία και η Φινλανδία (στο εξής, τα «συμμετέχοντα κράτη») συμφώνησαν να αναλάβουν από κοινού το κοινό πρόγραμμα έρευνας και ανάπτυξης στη Βαλτική Θάλασσα BONUS-169 (στο εξής «BONUS-169»). Στόχος της πρωτοβουλίας BONUS-169 είναι η υποστήριξη της επιστημονικής ανάπτυξης και καινοτομίας παρέχοντας το αναγκαίο νομικό και οργανωτικό πλαίσιο για διεθνική συνεργασία μεταξύ των κρατών της Βαλτικής Θάλασσας σε θέματα περιβαλλοντικής έρευνας στην περιοχή της Βαλτικής.

12. Παρότι επικεντρώνεται κυρίως στην περιβαλλοντική έρευνα, η πρωτοβουλία BONUS-169 τέμνει διάφορα συναφή κοινοτικά ερευνητικά προγράμματα όσον αφορά σειρά ανθρώπινων δραστηριοτήτων που έχουν συσσωρευμένες συνέπειες στο οικοσύστημα, όπως η αλιεία, η υδατοκαλλιέργεια, η γεωργία, οι υποδομές, οι μεταφορές, η κατάρτιση και η κινητικότητα των ερευνητών, καθώς και κοινωνικοοικονομικά ζητήματα. Η πρωτοβουλία σχετίζεται ιδιαίτερα με διάφορες κοινοτικές πολιτικές και οδηγίες, συμπεριλαμβανομένων της οδηγίας 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008 περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική)[14], της στρατηγικής της ΕΕ για την περιοχή της Βαλτικής Θάλασσας, της κοινής αλιευτικής πολιτικής, της κοινής γεωργικής πολιτικής, της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων[15] και των διεθνών δεσμεύσεων της ΕΕ, όπως το σχέδιο δράσης για τη Βαλτική Θάλασσα της HELCOM. Ως εκ τούτου, από την πρωτοβουλία BONUS-169 θα επωφεληθούν και πολλοί άλλοι τομείς της κοινοτικής πολιτικής.

13. Προκειμένου να αυξηθεί ο αντίκτυπος της πρωτοβουλίας BONUS-169, τα συμμετέχοντα κράτη συμφώνησαν στη συμμετοχή της Κοινότητας σε αυτήν.

14. Η πρωτοβουλία BONUS-169 πρέπει να περιλαμβάνει μια στρατηγική φάση, την οποία θα ακολουθήσει η φάση υλοποίησης, παρέχοντας την ευκαιρία πραγματοποίησης ευρείας διαβούλευσης με τους ενδιαφερομένους σχετικά με ένα ερευνητικό θεματολόγιο στρατηγικά προσανατολισμένο, ικανό να αντιμετωπίσει και αναδυόμενες ερευνητικές ανάγκες. Κατά τη διάρκεια της στρατηγικής φάσης της πρωτοβουλίας, πρέπει να επιδιωχθεί η συμμετοχή πρόσθετων, τομεακά προσανατολισμένων, οργανισμών χρηματοδότησης για την περαιτέρω βελτίωση της ενοποίησης της έρευνας που ικανοποιεί τις διατομεακές ανάγκες τελικών χρηστών, καθώς και για την εξασφάλιση της αποτελεσματικής χρήσης και της αξιοποίησης των αποτελεσμάτων για ρυθμίσεις πολιτικής και διαχείρισης πόρων σε ευρύ φάσμα οικονομικών τομέων.

15. Στο τέλος της στρατηγικής φάσης, η Επιτροπή, επικουρούμενη από ανεξάρτητο εμπειρογνώμονα, πρέπει να αξιολογήσει την ωριμότητα και την ετοιμότητα της πρωτοβουλίας να εισέλθει στη φάση υλοποίησης.

16. Τα συμμετέχοντα κράτη συμφώνησαν να συνεισφέρουν 50 εκατομμύρια ευρώ στην πρωτοβουλία BONUS-169. Πρέπει να επιτραπούν οι μη χρηματικές συνεισφορές με τη μορφή παροχής πρόσβασης και χρήσης υποδομών, υπό τον όρο ότι δεν αντιπροσωπεύουν σημαντικό ποσοστό της συνολικής συνεισφοράς. Η αξία τους και η χρησιμότητά τους για την εκτέλεση των σχεδίων της πρωτοβουλίας BONUS-169 πρέπει να υπάγεται σε αξιολόγηση.

17. Η συμμετοχή της Κοινότητας στην πρωτοβουλία BONUS-169 πρέπει να ανέλθει κατά μέγιστο σε 50 εκατομμύρια ευρώ καθ’ όλη τη διάρκεια της πρωτοβουλίας BONUS-169 και να είναι αντίστοιχη, εντός του ως άνω ορίου, προς τη συνεισφορά των συμμετεχόντων κρατών, προκειμένου να αυξήσει το ενδιαφέρον τους για την από κοινού εκτέλεση του προγράμματος. Το μεγαλύτερο μέρος της συνεισφοράς της Κοινότητας πρέπει να διατεθεί στη φάση υλοποίησης. Πρέπει να καθορισθεί ανώτατο όριο για κάθε φάση. Το ανώτατο όριο για τη φάση υλοποίησης πρέπει να αυξηθεί κατά το ποσό που τυχόν απομένει μετά την υλοποίηση της στρατηγικής φάσης.

18. Η κοινή υλοποίηση της πρωτοβουλίας BONUS-169 απαιτεί μια ειδική δομή υλοποίησης, όπως προβλέπεται στην απόφαση αριθ. 971/2006/ΕΚ. Τα συμμετέχοντα κράτη συμφώνησαν σε μια τέτοια ειδική δομή υλοποίησης (δίκτυο οργανώσεων για τη χρηματοδότηση της έρευνας στη Βαλτική, ΕΟΟΣ BONUS, στο εξής ο «ΕΟΟΣ BONUS») για την υλοποίηση της πρωτοβουλίας BONUS-169. Ο ΕΟΟΣ BONUS πρέπει να είναι ο αποδέκτης της συνεισφοράς της Κοινότητας και των συνεισφορών των συμμετεχόντων κρατών. Η διαχείριση των εν λόγω συνεισφορών πρέπει να πραγματοποιηθεί από τον ΕΟΟΣ BONUS, σύμφωνα με κανόνες και διαδικασίες χρηματοδότησης κοινούς στο πρόγραμμα. Ο ΕΟΟΣ BONUS πρέπει επίσης να διασφαλίσει ότι η εκτέλεση της πρωτοβουλίας BONUS-169 τηρεί τις αρχές της χρηστής δημοσιονομικής διαχείρισης.

19. Η συνεισφορά της Κοινότητας θα εξαρτηθεί από την ανάληψη υποχρεώσεων συνεισφοράς πόρων από τα συμμετέχοντα κράτη και την καταβολή των χρηματοδοτικών συνεισφορών τους.

20. Η καταβολή της συνεισφοράς της Κοινότητας για τη στρατηγική φάση θα εξαρτηθεί από τη σύναψη συμφωνίας επιχορήγησης μεταξύ της Επιτροπής, εξ ονόματος της Κοινότητας, και του ΕΟΟΣ BONUS, η οποία πρέπει να διέπεται από τον κανονισμό (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος-πλαισίου και οι κανόνες διάδοσης των ερευνητικών αποτελεσμάτων (2007-2013)[16] για τη διευκόλυνση και την απλούστευση της διαχείρισής της.

21. Η καταβολή της συνεισφοράς της Κοινότητας για τη φάση υλοποίησης θα εξαρτηθεί από τη σύναψη συμφωνίας υλοποίησης μεταξύ της Επιτροπής, εξ ονόματος της Κοινότητας, και του ΕΟΟΣ BONUS, η οποία θα περιέχει τις αναλυτικές ρυθμίσεις για τη χρήση της συνεισφοράς της Κοινότητας. Η διαχείριση αυτού του τμήματος της συνεισφοράς της Κοινότητας πρέπει να πραγματοποιηθεί βάσει έμμεσης κεντρικής διαχείρισης σύμφωνα με τα άρθρα 54 παράγραφος 2 στοιχείο γ) και 56 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[17] (στο εξής ο «δημοσιονομικός κανονισμός»), και τα άρθρα 35, 38 παράγραφος 2 και 41 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του δημοσιονομικού κανονισμού[18].

22. Τυχόν τόκοι που προκύπτουν από τις συνεισφορές που καταβάλλονται στον ΕΟΟΣ BONUS πρέπει να θεωρούνται έσοδα του ΕΟΟΣ και να διατίθενται για την υλοποίηση της πρωτοβουλίας BONUS-169.

23. Για την προστασία των οικονομικών συμφερόντων της, η Επιτροπή δικαιούται να μειώσει, να αναστείλει ή να παύσει τη χρηματοδοτική συνεισφορά της σε περίπτωση ανεπαρκούς, μερικής ή καθυστερημένης υλοποίησης της πρωτοβουλίας BONUS-169 ή σε περίπτωση μη συνεισφοράς, μερικής ή καθυστερημένης συνεισφοράς των συμμετεχόντων κρατών στη χρηματοδότηση της πρωτοβουλίας BONUS-169, υπό τους όρους που προβλέπονται στις συμφωνίες που θα συναφθούν μεταξύ της Κοινότητας και του ΕΟΟΣ BONUS.

24. Για την αποδοτική υλοποίηση της πρωτοβουλίας BONUS-169, κατά τη διάρκεια της φάσης υλοποίησης, πρέπει να παρασχεθεί χρηματοδοτική στήριξη σε συμμετέχοντες σε σχέδια της πρωτοβουλίας BONUS-169 που επιλέγονται σε κεντρικό επίπεδο με ευθύνη του ΕΟΟΣ BONUS κατόπιν προσκλήσεων υποβολής προτάσεων.

25. Παρότι το Κοινό Κέντρο Ερευνών είναι τμήμα της Επιτροπής, τα ιδρύματά του διαθέτουν ερευνητικές ικανότητες οι οποίες είναι συναφείς προς την πρωτοβουλία BONUS-169 και μπορούν να συμβάλουν στην υλοποίησή της. Επομένως, πρέπει να καθορισθεί ο ρόλος του Κοινού Κέντρου ερευνών όσον αφορά την επιλεξιμότητά του για χρηματοδότηση.

26. Για τη διασφάλιση της ίσης μεταχείρισης, κατά την αξιολόγηση πρέπει να τηρούνται οι ίδιες αρχές που εφαρμόζονται στις προτάσεις που υποβάλλονται στο πλαίσιο του έβδομου προγράμματος-πλαισίου. Επομένως, η αξιολόγηση των προτάσεων πρέπει να πραγματοποιείται σε κεντρικό επίπεδο από ανεξάρτητους εμπειρογνώμονες με ευθύνη του ΕΟΟΣ BONUS. Η κατάταξη και η σειρά προτεραιότητας πρέπει να εγκρίνονται από τον ΕΟΟΣ BONUS ακολουθώντας αυστηρά το αποτέλεσμα της ανεξάρτητης αξιολόγησης, το οποίο είναι δεσμευτικό.

27. Κάθε κράτος μέλος και κάθε συνδεδεμένη χώρα με το έβδομο πρόγραμμα-πλαίσιο πρέπει να δικαιούται να συμμετάσχει στην πρωτοβουλία BONUS-169.

28. Σύμφωνα με τους στόχους του έβδομου προγράμματος-πλαισίου, η συμμετοχή τυχόν άλλων χωρών στην πρωτοβουλία BONUS-169 πρέπει να είναι εφικτή εφόσον η εν λόγω συμμετοχή προβλέπεται από την οικεία διεθνή συμφωνία και εφόσον συμφωνούν σε κάτι τέτοιο τόσο η Επιτροπή όσο και τα συμμετέχοντα κράτη. Σύμφωνα με το έβδομο πρόγραμμα-πλαίσιο, η Κοινότητα δικαιούται να συμφωνήσει ως προς τους όρους που αφορούν τη χρηματοδοτική της συνεισφορά στην πρωτοβουλία BONUS-169 σε σχέση με τη συμμετοχή άλλων χωρών σύμφωνα με τους κανόνες και τις προϋποθέσεις που καθορίζονται στην παρούσα απόφαση.

29. Πρέπει να ληφθούν κατάλληλα μέτρα για την πρόληψη παρατυπιών και περιπτώσεων απάτης καθώς και οι αναγκαίες διαδικασίες για την ανάκτηση απολεσθέντων κεφαλαίων, ή άλλων που καταβλήθηκαν αχρεωστήτως ή που δεν χρησιμοποιήθηκαν σωστά σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[19], τον κανονισμό (ΕΚ, Ευρατόμ) αριθ. 2185/96 της 11ης Νοεμβρίου 1996 σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[20] και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[21] .

30. Είναι σημαντικό οι ερευνητικές δραστηριότητες που εκτελούνται στο πλαίσιο της πρωτοβουλίας BONUS-169 να είναι σύμφωνες προς τις βασικές δεοντολογικές αρχές, συμπεριλαμβανομένων εκείνων που αντικατοπτρίζονται στο άρθρο 6 της συνθήκης για την Ευρωπαϊκή Ένωση και στον Χάρτη των Θεμελιωδών Δικαιωμάτων της Ευρωπαϊκής Ένωσης, και να τηρούν τις αρχές της ένταξης της διάστασης του φύλου και της ισότητας των φύλων.

31. Η Επιτροπή πρέπει να διενεργήσει ενδιάμεσες αξιολογήσεις της ποιότητας και της αποδοτικότητας της υλοποίησης της πρωτοβουλίας BONUS-169 και της προόδου που σημειώνεται προς την κατεύθυνση της επίτευξης των στόχων, καθώς και τελική αξιολόγηση.

32. Ο ΕΟΟΣ BONUS πρέπει να ενθαρρύνει τους συμμετέχοντες στα επιλεγμένα σχέδια της πρωτοβουλίας BONUS-169 να κοινοποιούν και να διαδίδουν ευρέως τα αποτελέσματά τους και να καθιστούν τις πληροφορίες αυτές διαθέσιμες στο κοινό.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Συνεισφορά της Κοινότητας

1. Η χρηματοδοτική συνεισφορά της Κοινότητας στο κοινό πρόγραμμα έρευνας και ανάπτυξης στη Βαλτική Θάλασσα BONUS-169 (στο εξής «BONUS-169») το οποίο έχουν αναλάβει από κοινού η Δανία, η Γερμανία, η Εσθονία, η Λεττονία, η Λιθουανία, η Πολωνία, η Φινλανδία και η Σουηδία (στο εξής τα «συμμετέχοντα κράτη») παρέχεται υπό τους όρους που προβλέπονται στην παρούσα απόφαση.

2. Η Κοινότητα καταβάλλει χρηματοδοτική συνεισφορά η οποία δεν υπερβαίνει τα 50 εκατομμύρια ευρώ καθ’ όλη τη διάρκεια της πρωτοβουλίας BONUS-169, σύμφωνα με τον κανονισμό (ΕΚ) αριθ. 1906/2006 κατά τη διάρκεια της στρατηγικής φάσης και σύμφωνα με το άρθρο 54 παράγραφος 2 στοιχείο γ) του δημοσιονομικού κανονισμού κατά τη διάρκεια της φάσης υλοποίησης. Εντός του ανώτατου αυτού ορίου, η συνεισφορά της Κοινότητας είναι αντίστοιχη της συνεισφοράς των συμμετεχόντων κρατών.

3. Η χρηματοδοτική συνεισφορά της Κοινότητας καταβάλλεται από κοινού από τις πιστώσεις ανάληψης υποχρεώσεων του προϋπολογισμού που διατίθενται για όλους τους σχετικούς θεματικούς τομείς του ειδικού προγράμματος «Συνεργασία».

Άρθρο 2 Υλοποίηση της πρωτοβουλίας BONUS-169

1. Η πρωτοβουλία BONUS-169 υλοποιείται από το δίκτυο οργανώσεων για τη χρηματοδότηση της έρευνας στη Βαλτική, ΕΟΟΣ BONUS (στο εξής ο «ΕΟΟΣ BONUS»).

2. Η πρωτοβουλία BONUS-169 υλοποιείται σε δύο φάσεις, σύμφωνα με το παράρτημα I: μια στρατηγική φάση και, ακολούθως, μια φάση υλοποίησης.

3. Η στρατηγική φάση του προγράμματος έχει μέγιστη διάρκεια δύο ετών και προετοιμάζει τη φάση υλοποίησης. Κατά τη διάρκεια της στρατηγικής φάσης, ο ΕΟΟΣ BONUS εκτελεί τα ακόλουθα καθήκοντα:

α) εκπόνηση του στρατηγικού θεματολογίου έρευνας, καθορίζοντας το μέρος του επιστημονικού περιεχομένου του προγράμματος που επικεντρώνεται στις προσκλήσεις υποβολής προτάσεων, σύμφωνα με τους στόχους του έβδομου προγράμματος-πλαισίου·

β) εγκαθίδρυση των πλατφορμών διαβούλευσης με τους ενδιαφερομένους, με στόχο την ενίσχυση και τη θεσμοθέτηση της συμμετοχής ενδιαφερομένων από όλους τους συναφείς τομείς·

γ) εκπόνηση των όρων εφαρμογής, συμπεριλαμβανομένων των νομικών και χρηματοδοτικών κανόνων και διαδικασιών, των διατάξεων που διέπουν τα δικαιώματα πνευματικής ιδιοκτησίας τα οποία απορρέουν από τις δραστηριότητες της πρωτοβουλίας BONUS-169, καθώς και των διατάξεων που διέπουν τους ανθρώπινους πόρους και τις πτυχές της επικοινωνίας.

4. Η φάση υλοποίησης έχει ελάχιστη διάρκεια πέντε ετών. Κατά τη διάρκεια της φάσης υλοποίησης δημοσιεύονται τουλάχιστον τρεις προσκλήσεις υποβολής προτάσεων που αποβλέπουν στη χρηματοδότηση σχεδίων τα οποία ανταποκρίνονται στους στόχους της πρωτοβουλίας BONUS-169. Οι εν λόγω προσκλήσεις στοχεύουν διεθνικά σχέδια από πολλαπλούς εταίρους και περιλαμβάνουν δραστηριότητες έρευνας, τεχνολογικής ανάπτυξης, κατάρτισης και διάδοσης. Τα σχέδια επιλέγονται σύμφωνα με τις αρχές της ίσης μεταχείρισης, της διαφάνειας, της ανεξάρτητης αξιολόγησης, της συγχρηματοδότησης, της μη κερδοσκοπίας, της μη σώρευσης της χρηματοδότησης με άλλες κοινοτικές πηγές, καθώς και σύμφωνα με την αρχή της μη αναδρομικότητας.

Άρθρο 3 Όροι της συνεισφοράς της Κοινότητας

1. Η χρηματοδοτική συνεισφορά της Κοινότητας για τη στρατηγική φάση δεν υπερβαίνει το 1,25 εκατομμύριο ευρώ και είναι αντίστοιχη, εντός του συγκεκριμένου ορίου, της συνεισφοράς των συμμετεχόντων κρατών. Η δέσμευση της Κοινότητας να συνεισφέρει στη στρατηγική φάση εξαρτάται από την ανάληψη αντίστοιχης δέσμευσης από τα συμμετέχοντα κράτη.

2. Η χρηματοδοτική συνεισφορά της Κοινότητας για τη φάση υλοποίησης δεν υπερβαίνει τα 48,75 εκατομμύρια ευρώ και είναι αντίστοιχη, εντός του συγκεκριμένου ορίου, της συνεισφοράς των συμμετεχόντων κρατών. Το ανώτατο αυτό όριο είναι δυνατόν να αυξηθεί κατά ποσό που ενδεχομένως απομένει μετά την υλοποίηση της στρατηγικής φάσης. Κατά τη διάρκεια της φάσης υλοποίησης, ποσοστό μέχρι 25% της συνεισφοράς των συμμετεχόντων κρατών είναι δυνατόν να συνίσταται σε παροχή πρόσβασης σε ερευνητικές υποδομές (στο εξής «συνεισφορές υποδομών σε είδος»).

3. Η χρηματοδοτική συνεισφορά της Κοινότητας για τη φάση υλοποίησης παρέχεται υπό τους ακόλουθους όρους:

α) θετική αξιολόγηση της στρατηγικής φάσης από την Επιτροπή, με τη συνδρομή ανεξάρτητων εμπειρογνωμόνων· η εν λόγω αξιολόγηση καλύπτει την πρόοδο που έχει σημειωθεί προς την κατεύθυνση της επίτευξης των στόχων και των παραδοτέων που προβλέπονται στο άρθρο 2 παράγραφος 3 και στο παράρτημα I·

β) απόδειξη από τον ΕΟΟΣ BONUS της ικανότητάς του να υλοποιήσει την πρωτοβουλία BONUS-169, συμπεριλαμβανομένων της λήψης, της διάθεσης και της παρακολούθησης της χρηματοδοτικής συνεισφοράς της Κοινότητας στο πλαίσιο έμμεσης κεντρικής διαχείρισης, σύμφωνα με τα άρθρα 54 παράγραφος 2 στοιχείο γ) και 56 του κανονισμού (ΕΚ, Ευρατόμ) αριθ. 1605/2002 (στο εξής ο «δημοσιονομικός κανονισμός») και των άρθρων 35, 38 παράγραφος 2 και 41 του κανονισμού (ΕΚ, Ευρατόμ) αριθ. 2342/2002, και σύμφωνα με τις αρχές της χρηστής δημοσιονομικής διαχείρισης·

γ) διατήρηση και εφαρμογή κατάλληλου και αποδοτικού μοντέλου διαχείρισης για την πρωτοβουλία BONUS-169 σύμφωνα με το παράρτημα II·

δ) αποδοτική εκτέλεση των δραστηριοτήτων που σχετίζονται με τη φάση υλοποίησης της πρωτοβουλίας BONUS-169, οι οποίες αναφέρονται στο παράρτημα I, από τον ΕΟΟΣ BONUS, πράγμα που συνεπάγεται τη δρομολόγηση προσκλήσεων υποβολής προτάσεων για τη χορήγηση επιδοτήσεων·

ε) δέσμευση κάθε συμμετέχοντος κράτους να συνεισφέρει το μερίδιό του στη χρηματοδότηση της πρωτοβουλίας BONUS-169, δέσμευση για την καταβολή μετρητών και για την πραγματική παροχή της συνεισφοράς υποδομών σε είδος, όταν ζητηθεί· οι εν λόγω δεσμεύσεις περιλαμβάνονται σε σχέδιο χρηματοδότησης, το οποίο συμφωνείται από τις αρμόδιες εθνικές αρχές με σκοπό τη συνεισφορά στην από κοινού εκτέλεση της φάσης υλοποίησης της πρωτοβουλίας BONUS-169·

στ) συμμόρφωση προς τους κοινοτικούς κανόνες περί κρατικών ενισχύσεων, και ιδίως προς τους κανόνες του κοινοτικού πλαισίου σχετικά με τις κρατικές ενισχύσεις για την έρευνα και ανάπτυξη και την καινοτομία[22]·

ζ) εξασφάλιση υψηλού επιπέδου επιστημονικής αριστείας και τήρηση δεοντολογικών αρχών σύμφωνα με τις γενικές αρχές της απόφασης αριθ. 1982/2006/ΕΚ (στο εξής το «έβδομο πρόγραμμα-πλαίσιο»), και τήρηση των αρχών της ένταξης της διάστασης του φύλου και της ισότητας των φύλων και της αρχής της βιώσιμης ανάπτυξης.

Άρθρο 4 Συμμετοχή του Κοινού Κέντρου Ερευνών

1. Το Κοινό Κέντρο Ερευνών είναι επιλέξιμο για χρηματοδότηση από την πρωτοβουλία BONUS-169 υπό τους ίδιους όρους με εκείνους που ισχύουν για τις επιλέξιμες οντότητες των συμμετεχόντων κρατών.

2. Οι ίδιοι πόροι του Κοινού Κέντρου Ερευνών, οι οποίοι δεν καλύπτονται από χρηματοδότηση της πρωτοβουλίας BONUS-169, δεν θεωρούνται μέρος της συνεισφοράς της Κοινότητας κατά την έννοια του άρθρου 1.

Άρθρο 5 Συμφωνίες μεταξύ της Κοινότητας και του ΕΟΟΣ BONUS

1. Οι λεπτομερείς ρυθμίσεις για τη διαχείριση και τον έλεγχο των κονδυλίων και την προστασία των οικονομικών συμφερόντων των Κοινοτήτων κατά τη διάρκεια της στρατηγικής φάσης καθορίζονται σε συμφωνία επιχορήγησης, η οποία συνάπτεται μεταξύ της Επιτροπής, εξ ονόματος της Κοινότητας, και του ΕΟΟΣ BONUS, σύμφωνα με τους κανόνες που καθορίζονται στην παρούσα απόφαση και στον κανονισμό (ΕΚ) αριθ. 1906/2006.

2. Οι λεπτομερείς ρυθμίσεις για τη διαχείριση και τον έλεγχο των κονδυλίων και την προστασία των οικονομικών συμφερόντων των Κοινοτήτων κατά τη διάρκεια της φάσης υλοποίησης καθορίζονται σε συμφωνία υλοποίησης και σε ετήσιες οικονομικές συμφωνίες, οι οποίες συνάπτονται μεταξύ της Επιτροπής, εξ ονόματος της Κοινότητας, και του ΕΟΟΣ BONUS.

Η συμφωνία υλοποίησης περιλαμβάνει ειδικότερα τις ακόλουθες διατάξεις:

α) καθορισμό των ανατιθέμενων καθηκόντων·

β) πρόβλεψη για την προστασία των κοινοτικών κονδυλίων·

γ) τους όρους και λεπτομερείς διευθετήσεις εκτέλεσης των καθηκόντων, συμπεριλαμβανομένων των κανόνων χρηματοδότησης και των ανώτατων ορίων χρηματοδότησης που ισχύουν για τα σχέδια της πρωτοβουλίας BONUS-169, τις κατάλληλες διατάξεις για την οριοθέτηση των αρμοδιοτήτων και τη διενέργεια ελέγχων·

δ) τους κανόνες υποβολής εκθέσεων στην Επιτροπή σχετικά με τον τρόπο εκτέλεσης των καθηκόντων·

ε) τους όρους υπό τους οποίους παύει η εκτέλεση των καθηκόντων·

στ) λεπτομερείς διευθετήσεις όσον αφορά τον έλεγχο που ασκείται από την Επιτροπή·

ζ) τους όρους χρησιμοποίησης χωριστών τραπεζικών λογαριασμών και τη μεταχείριση των παραγόμενων τόκων·

η) διατάξεις που εγγυώνται την προβολή της κοινοτικής δράσης από τις υπόλοιπες δραστηριότητες του ΕΟΟΣ BONUS·

θ) δέσμευση αποχής από κάθε πράξη που ενδέχεται να οδηγήσει σε σύγκρουση συμφερόντων κατά την έννοια του άρθρου 52 παράγραφος 2 του δημοσιονομικού κανονισμού·

ι) διατάξεις που διέπουν τα δικαιώματα διανοητικής ιδιοκτησίας, τα οποία απορρέουν από την υλοποίηση της πρωτοβουλίας BONUS-169 όπως αναφέρεται στο άρθρο 2·

ια) τα κριτήρια που πρέπει να χρησιμοποιούνται στο πλαίσιο των ενδιαμέσων και τελικών αξιολογήσεων, συμπεριλαμβανομένων των αναφερομένων στο άρθρο 13.

3. Η Επιτροπή προβαίνει σε εκ των προτέρων αξιολόγηση του ΕΟΟΣ BONUS, προκειμένου να εξασφαλίσει αποδείξεις σχετικά με την ύπαρξη και την ορθή εφαρμογή των διαδικασιών και λειτουργία των συστημάτων που αναφέρονται στο άρθρο 56 του δημοσιονομικού κανονισμού.

Άρθρο 6 Τόκοι παραγόμενοι από τις συνεισφορές

Οι τόκοι που παράγονται από τις χρηματοδοτικές συνεισφορές οι οποίες διατίθενται στην πρωτοβουλία BONUS-169 θεωρούνται έσοδο του ΕΟΟΣ BONUS και αποδίδονται στην πρωτοβουλία BONUS-169.

Άρθρο 7 Μείωση, αναστολή ή παύση της χρηματοδοτικής συνεισφοράς της Κοινότητας

Σε περίπτωση αδυναμίας υλοποίησης ή ανεπαρκούς, μερικής ή καθυστερημένης υλοποίησης της πρωτοβουλίας BONUS-169, η Κοινότητα δύναται να μειώσει, να αναστείλει ή να παύσει τη χρηματοδοτική συνεισφορά της λαμβάνοντας υπόψη την πρόοδο στην υλοποίηση της πρωτοβουλίας BONUS-169.

Εάν τα συμμετέχοντα κράτη δεν συνεισφέρουν ή συνεισφέρουν εν μέρει ή με καθυστέρηση στη χρηματοδότηση της πρωτοβουλίας BONUS-169, η Κοινότητα δύναται να μειώσει τη χρηματοδοτική συνεισφορά της λαμβάνοντας υπόψη το ποσό της δημόσιας χρηματοδότησης που έχει διατεθεί από τα συμμετέχοντα κράτη υπό τους όρους της συμφωνίας επιδότησης που αναφέρεται στο άρθρο 5 παράγραφος 1.

Άρθρο 8 Προστασία των οικονομικών συμφερόντων των Κοινοτήτων από τα συμμετέχοντα κράτη

Κατά την υλοποίηση της πρωτοβουλίας BONUS-169, τα συμμετέχοντα κράτη λαμβάνουν τα αναγκαία νομοθετικά, κανονιστικά, διοικητικά ή άλλα μέτρα για την προστασία των οικονομικών συμφερόντων των Κοινοτήτων. Συγκεκριμένα, τα συμμετέχοντα κράτη λαμβάνουν τα αναγκαία μέτρα προκειμένου να διασφαλίσουν την πλήρη ανάκτηση κάθε οφειλόμενου στην Κοινότητα ποσού, σύμφωνα με τον δημοσιονομικό κανονισμό και τον κανονισμό (ΕΚ, Ευρατόμ) αριθ. 2342/2002.

Άρθρο 9 Έλεγχος από την Επιτροπή και το Ελεγκτικό Συνέδριο

Η Επιτροπή και το Ελεγκτικό Συνέδριο έχουν το δικαίωμα να διενεργούν όλους τους αναγκαίους ελέγχους και επιθεωρήσεις για τη διασφάλιση της χρηστής διαχείρισης των κοινοτικών πόρων και την προστασία των οικονομικών συμφερόντων των Κοινοτήτων έναντι κάθε απάτης ή παρατυπίας. Προς τον σκοπό αυτό, τα συμμετέχοντα κράτη και ο ΕΟΟΣ BONUS θέτουν στη διάθεση της Επιτροπής και του Ελεγκτικού Συνεδρίου όλα τα σχετικά έγγραφα.

Άρθρο 10 Αμοιβαία πληροφόρηση

Η Επιτροπή διαβιβάζει κάθε σχετική πληροφορία στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο. Τα συμμετέχοντα κράτη υποβάλλουν στην Επιτροπή, μέσω του ΕΟΟΣ BONUS, κάθε συμπληρωματική πληροφορία που ζητείται από το Ευρωπαϊκό Κοινοβούλιο, το Συμβούλιο και το Ελεγκτικό Συνέδριο σχετικά με την οικονομική διαχείριση του ΕΟΟΣ BONUS.

Άρθρο 11 Συμμετοχή άλλων κρατών μελών και συνδεδεμένων χωρών

Κάθε κράτος μέλος και κάθε συνδεδεμένη με το έβδομο πρόγραμμα-πλαίσιο χώρα έχει το δικαίωμα να προσχωρήσει στην πρωτοβουλία BONUS-169 βάσει των κριτηρίων που καθορίζονται στο άρθρο 3 παράγραφος 1 και στο άρθρο 3 παράγραφος 3 στοιχεία ε) και στ). Τα κράτη μέλη και οι χώρες που έχουν προσχωρήσει στην πρωτοβουλία BONUS-169 θεωρούνται συμμετέχοντα κράτη για τους σκοπούς της παρούσας απόφασης.

Άρθρο 12 Συμμετοχή άλλων χωρών

Τα συμμετέχοντα κράτη και η Επιτροπή μπορούν να συμφωνήσουν στη συμμετοχή οποιασδήποτε άλλης χώρας βάσει των κριτηρίων του άρθρου 3 παράγραφος 1 και του άρθρου 3 παράγραφος 3 στοιχεία ε) και στ), εφόσον η εν λόγω συμμετοχή προβλέπεται από τη σχετική διεθνή συμφωνία.

Τα συμμετέχοντα κράτη και η Επιτροπή καθορίζουν τους όρους υπό τους οποίους οι νομικές οντότητες που έχουν ιδρυθεί ή είναι εγκαταστημένες στην εν λόγω χώρα είναι επιλέξιμες για χρηματοδότηση από την πρωτοβουλία BONUS-169.

Άρθρο 13 Ετήσιες εκθέσεις και αξιολόγηση

Η Επιτροπή περιλαμβάνει έκθεση σχετικά με τις δραστηριότητες της πρωτοβουλίας BONUS-169 στην ετήσια έκθεση σχετικά με το έβδομο πρόγραμμα-πλαίσιο που υποβάλλει στο Ευρωπαϊκό Κοινοβούλιο και στο Συμβούλιο δυνάμει του άρθρου 173 της Συνθήκης.

Η Επιτροπή διενεργεί ενδιάμεση αξιολόγηση της πρωτοβουλίας BONUS-169 το αργότερο έως την 31η Δεκεμβρίου 2014. Η εν λόγω αξιολόγηση αφορά την πρόοδο που έχει σημειωθεί προς την κατεύθυνση της επίτευξης των στόχων που ορίζονται στο άρθρο 2 και στο παράρτημα I, καθώς και συστάσεις προς την πρωτοβουλία BONUS-169 σχετικά με τον πλέον ενδεδειγμένο τρόπο περαιτέρω ενίσχυσης της ενοποίησης, της ποιότητας και της αποδοτικότητας της υλοποίησης, συμπεριλαμβανομένης της επιστημονικής, διαχειριστικής και οικονομικής ενοποίησης, και εξετάζει κατά πόσον το ύψος των χρηματοδοτικών συνεισφορών των συμμετεχόντων κρατών είναι κατάλληλο, δεδομένης της ενδεχόμενης ζήτησης εκ μέρους των διάφορων εθνικών ερευνητικών κοινοτήτων.

Η Επιτροπή διαβιβάζει στο Ευρωπαϊκό Κοινοβούλιο και στο Συμβούλιο τα συμπεράσματα της ως άνω αξιολόγησης, συνοδευόμενα από τις παρατηρήσεις της.

Μετά τη λήξη της συμμετοχής της Κοινότητας στην πρωτοβουλία BONUS-169 και το αργότερο την 31η Δεκεμβρίου 2017, η Επιτροπή διενεργεί τελική αξιολόγηση της πρωτοβουλίας BONUS-169. Η Επιτροπή υποβάλλει τα αποτελέσματα της εν λόγω αξιολόγησης στο Ευρωπαϊκό Κοινοβούλιο και στο Συμβούλιο.

Άρθρο 14 Έναρξη ισχύος

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 15

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I

Στόχοι και υλοποίηση της πρωτοβουλίας BONUS-169

Στόχοι της πρωτοβουλιασ BONUS-169

Στόχος της πρωτοβουλίας BONUS-169 είναι η βελτίωση της ερευνητικής ικανότητας της περιοχής της Βαλτικής για την υποστήριξη της ανάπτυξης και της εφαρμογής κανονισμών, πολιτικών και πρακτικών διαχείρισης κατάλληλων για τον συγκεκριμένο σκοπό, ώστε να επιτευχθεί αποτελεσματική απόκριση στις σημαντικές περιβαλλοντικές και στις βασικές κοινωνικές προκλήσεις που αντιμετωπίζει και που θα αντιμετωπίσει η περιοχή τα επόμενα χρόνια, καθώς και βελτίωση της αποδοτικότητας και της αποτελεσματικότητας του κατακερματισμένου προγραμματισμού και της προσέγγισης της περιβαλλοντικής έρευνας στην περιοχή της Βαλτικής ενσωματώνοντας τις ερευνητικές δραστηριότητες στο σύστημα της Βαλτικής σε ένα βιώσιμο, συνεργατικό, διεπιστημονικό, καλά ολοκληρωμένο και επικεντρωμένο πολυεθνικό πρόγραμμα.

Η πρωτοβουλία συμβάλλει επίσης στην εγκαθίδρυση και στη διάρθρωση του ΕΧΕ στην περιοχή της Βαλτικής.

Για την επίτευξη των στόχων αυτών είναι αναγκαίο να βελτιωθεί η αποδοτικότητα και η αποτελεσματικότητα του κατακερματισμένου προγραμματισμού της περιβαλλοντικής έρευνας στην περιοχή της Βαλτικής ενσωματώνοντας τις ερευνητικές δραστηριότητες σε ένα βιώσιμο, συνεργατικό, διεπιστημονικό, καλά ολοκληρωμένο και επικεντρωμένο πολυεθνικό πρόγραμμα για την υποστήριξη της βιώσιμης ανάπτυξης της περιοχής. Για τον σκοπό αυτό, οι ειδικότεροι στόχοι της πρωτοβουλίας BONUS-169 είναι οι ακόλουθοι:

α) εκπόνηση στρατηγικού θεματολογίου έρευνας καθοδηγούμενου από την πολιτική

β) αύξηση του βιώσιμου διασυνοριακού και διατομεακού συντονισμού και της ενοποίησης των δημόσιων ερευνητικών προγραμμάτων

γ) αναβάθμιση του επιπέδου της ερευνητικής ικανότητας των νέων κρατών της ΕΕ στην περιοχή της Βαλτικής

δ) δημιουργία κατάλληλων πλατφορμών διαβούλευσης με τους ενδιαφερομένους, οι οποίες να περιλαμβάνουν εκπροσώπηση όλων των συναφών τομέων

ε) κινητοποίηση πρόσθετων χρηματοδοτικών πόρων από την ενίσχυση της διατομεακής ερευνητικής συνεργασίας στο σύστημα της Βαλτικής

στ) θέσπιση κατάλληλων όρων εφαρμογής, οι οποίοι θα επιτρέψουν την αποτελεσματική υλοποίηση του προγράμματος μέσω κοινής διαχειριστικής νομικής οντότητας και δομής διαχείρισης

ζ) δρομολόγηση τριών τουλάχιστον διαθεματικών, στρατηγικά επικεντρωμένων κοινών προσκλήσεων υποβολής προτάσεων πολλαπλών εταίρων

2. Στρατηγική φαση

2.1 Στόχος

Η στρατηγική φάση προετοιμάζει τη φάση υλοποίησης. Αντικείμενό της είναι η στρατηγική ανάπτυξη του προγράμματος ώστε να εξασφαλισθεί η επίτευξη της βέλτιστης ενοποίησης της έρευνας στη Βαλτική Θάλασσα. Στόχος της είναι η ενίσχυση της συμμετοχής των ενδιαφερομένων και των ομάδων χρηστών ώστε να διασφαλισθεί η συνάφεια της έρευνας προς την πολιτική και τη διαχείριση, η ιεράρχηση των ερευνητικών αντικειμένων βάσει των αναγκών της πολιτικής, καθώς και η επιδίωξη της πλήρους συμμετοχής των επιστημόνων και των αντίστοιχων ερευνητικών ιδρυμάτων τους και των ευρύτερων κοινοτήτων ενδιαφερομένων.

2.2 Παραδοτέα

Ο ΕΟΟΣ BONUS διαβιβάζει στην Επιτροπή τα παραδοτέα που καθορίζονται στις επόμενες παραγράφους το αργότερο 18 μήνες από την έναρξη της στρατηγικής φάσης.

Η Επιτροπή παρέχει συμβουλές και συνδρομή, κατόπιν αιτήματος, στον ΕΟΟΣ BONUS κατά την εκπόνηση των εν λόγω παραδοτέων. Ο ΕΟΟΣ BONUS υποβάλλει εκθέσεις προόδου κατόπιν αιτήματος της Επιτροπής.

2.2.1 Στρατηγικό θεματολόγιο έρευνας

Το στρατηγικό θεματολόγιο έρευνας αναπτύσσεται και συμφωνείται στο πλαίσιο διαβούλευσης με τα συμμετέχοντα κράτη, με ευρύ φάσμα ενδιαφερομένων και με την Επιτροπή. Αποτελεί τη βάση για ένα πρόγραμμα καθοδηγούμενο από την πολιτική. Διευρύνει την επικέντρωση της έρευνας ώστε να ενσωματώσει, επιπλέον του θαλάσσιου οικοσυστήματος, μια προσέγγιση υδρολογικής λεκάνης, η οποία εξετάζει τα βασικά ζητήματα που επηρεάζουν την ποιότητα και την παραγωγικότητα των οικοσυστημάτων στην περιοχή της Βαλτικής.

Περιλαμβάνει περιγραφή της βασικής έρευνας και της έρευνας αιχμής στη Βαλτική Θάλασσα, παρέχει σαφές στρατηγικό όραμα και έναν οδικό χάρτη σχετικά με τους τρόπους επίτευξης των καθορισμένων στόχων και των ενδεικτικών καθοδηγούμενων από την πολιτική θεμάτων των προσκλήσεων υποβολής προτάσεων, τους προϋπολογισμούς τους, το χρονοδιάγραμμα δημοσίευσης και την αναμενόμενη διάρκεια των σχεδίων. Επιπλέον, περιλαμβάνει μέτρα για την αντιμετώπιση των αναδυόμενων ερευνητικών αναγκών, την προαγωγή της ενοποίησης της έρευνας σε ολόκληρη την περιοχή της Βαλτικής, καθώς και έναν κοινό οδικό χάρτη για την από κοινού χρήση και τον ενδεχόμενο σχεδιασμό μελλοντικών επενδύσεων σε περιφερειακές ικανότητες υποδομών.

2.2.2 Πλατφόρμες διαβούλευσης με τους ενδιαφερομένους

Βάσει ενδελεχούς ανάλυσης των οικείων ενδιαφερομένων της πρωτοβουλίας BONUS-169 σε τοπικό, εθνικό, περιφερειακό και ευρωπαϊκό επίπεδο, δημιουργούνται πλατφόρμες διαβούλευσης με τους ενδιαφερομένους και μηχανισμοί με στόχο την ενίσχυση και τη θεσμοθέτηση της συμμετοχής των ενδιαφερομένων από όλους τους συναφείς τομείς για τον προσδιορισμό των κρίσιμων κενών, την ιεράρχηση των ερευνητικών αντικειμένων και τη βελτίωση της αξιοποίησης των αποτελεσμάτων της έρευνας. Αυτό περιλαμβάνει τη συμμετοχή επιστημόνων, μεταξύ άλλων από συναφείς μη θαλάσσιους τομείς των φυσικών επιστημών καθώς και από τις κοινωνικές και τις οικονομικές επιστήμες, ώστε να εξασφαλισθεί ο απαιτούμενος πολυεπιστημονικός χαρακτήρας κατά την ανάπτυξη του στρατηγικού θεματολογίου έρευνας, του στρατηγικού οράματός του και των ερευνητικών προτεραιοτήτων.

Συστήνεται ένα φόρουμ τομεακής έρευνας (ένα όργανο εκπροσώπων υπουργείων και άλλων παραγόντων που ασχολούνται με την έρευνα και διαχείριση του συστήματος της Βαλτικής Θάλασσας) ως μόνιμο όργανο υποστήριξης του προγράμματος, αρμόδιο για την εξέταση του προγραμματισμού και των αποτελεσμάτων του προγράμματος καθώς και των ερευνητικών αναγκών που τυχόν προκύπτουν, από την οπτική της λήψης αποφάσεων. Το εν λόγω φόρουμ διευκολύνει και προάγει την ενοποίηση της έρευνας σε ολόκληρη την περιοχή της Βαλτικής, συμπεριλαμβανομένης της κοινής χρήσης και του κοινού προγραμματισμού ικανοτήτων υποδομών, συμβάλλει στην ανάδειξη ερευνητικών αναγκών, προάγει τη χρήση των αποτελεσμάτων της έρευνας και διευκολύνει την ενοποίηση της χρηματοδότησης για την έρευνα.

2.2.3 Όροι εφαρμογής

Οι όροι εφαρμογής περιλαμβάνουν όλες τις πτυχές που εξασφαλίζουν την επιτυχή υλοποίηση του στρατηγικού θεματολογίου έρευνας. Όπου αρμόζει, ακολουθούν τους κανόνες του έβδομου προγράμματος-πλαισίου. Περιλαμβάνουν, μεταξύ άλλων, τα ακόλουθα στοιχεία:

α) θέσπιση των μέτρων (εκπόνηση εγγράφων, θέσπιση διαδικασιών, πρόσληψη και κατάρτιση προσωπικού) που απαιτούνται από τον δημοσιονομικό κανονισμό για την έμμεση κεντρική διαχείριση·

β) εξασφάλιση επίσημων δεσμεύσεων από τα συμμετέχοντα κράτη ύψους τουλάχιστον 48,75 εκατομμυρίων ευρώ, εκ των οποίων κατά μέγιστο 25% υπό μορφή συνεισφοράς υποδομών σε είδος·

γ) παροχή ρεαλιστικής και τεκμηριωμένης εκτίμησης της αξίας της συνεισφοράς υποδομών σε είδος από τα κράτη μέλη, η οποία συνίσταται στη χρήση των υποδομών τους από τους δικαιούχους της πρωτοβουλίας BONUS-169·

δ) κατάρτιση διεξοδικού καταλόγου όλων των υποδομών, συμπεριλαμβανομένων των στοιχείων επικοινωνίας με τους ιδιοκτήτες, τους φορείς εκμετάλλευσής τους ή άλλες αρμόδιες αρχές, και δημοσίευση και επικαιροποίηση του εν λόγω καταλόγου όποτε είναι αναγκαίο·

ε) εξασφάλιση συμφωνίας και θέσπιση κοινών όρων εφαρμογής για τις συμφωνίες επιχορήγησης με τους δικαιούχους της πρωτοβουλίας BONUS-169, οι οποίες θα συναφθούν σε κεντρικό επίπεδο από τον ΕΟΟΣ BONUS, συμπεριλαμβανομένων κοινών και συμφωνημένων κανόνων συμμετοχής, ενός προτύπου σύμβασης επιχορήγησης, κατευθυντήριων γραμμών για τους αιτούντες, τους συμμετέχοντες και τους ανεξάρτητους αξιολογητές, και όρων για τον έλεγχο των δικαιούχων, συμπεριλαμβανομένης της δυνατότητας της Επιτροπής και του Ελεγκτικού Συνεδρίου να διενεργούν τέτοιους ελέγχους·

στ) ανάπτυξη κατάλληλης διαχειριστικής δομής για τη διαχείριση του προγράμματος σε όλες τις φάσεις του κύκλου ζωής του σχεδίου·

ζ) εξασφάλιση παροχής επαρκούς χρηματοδότησης για την ενίσχυση του ΕΟΟΣ BONUS όσον αφορά τους ανθρώπινους πόρους και την πολυεπιστημονική εμπειρογνωμοσύνη, ώστε να μπορέσει να υποστηρίξει τις στρατηγικές πτυχές καθώς και την αποδοτική υλοποίηση του προγράμματος·

η) ανάπτυξη δομής χρηματοδότησης για τη χρηματοδότηση σχεδίων της πρωτοβουλίας BONUS-169 βάσει συγκέντρωσης κεφαλαίων αποτελούμενων από εισφορές σε μετρητά των συμμετεχόντων κρατών και της Επιτροπής·

θ) ανάπτυξη στρατηγικής για την επικοινωνία και τη διάδοση, η οποία διασφαλίζει, στον βαθμό του εφικτού, ότι τα αποτελέσματα και τα δεδομένα τηρούν τα πρότυπα του ευρωπαϊκού δικτύου θαλάσσιων παρατηρήσεων και δεδομένων.

Όσον αφορά τις εισφορές υποδομών σε είδος, κατά τη διάρκεια της στρατηγικής φάσης αναπτύσσονται ειδική προσέγγιση και κανόνες, βάσει των οποίων τα συμμετέχοντα κράτη δεσμεύονται να παράσχουν στους δικαιούχους της πρωτοβουλίας BONUS-169 δικαίωμα δωρεάν πρόσβασης και χρήσης των υποδομών (και ειδικότερα των ερευνητικών σκαφών). Τα έξοδα της χρήσης των εν λόγω υποδομών δεν είναι επιλέξιμα έξοδα σχεδίου. Ως προς αυτό, ο ΕΟΟΣ BONUS συνάπτει σχετικές συμφωνίες με τα συμμετέχοντα κράτη ή τους ιδιοκτήτες των υποδομών, οι οποίες:

α) καθορίζουν τη μεθοδολογία αξιολόγησης των συνεισφορών υποδομών σε είδος·

β) εξασφαλίζουν ότι ο ΕΟΟΣ BONUS, η Επιτροπή και το Ελεγκτικό Συνέδριο μπορούν να ελέγχουν την πρόσβαση και τη χρήση των υποδομών και τα έξοδα που προκύπτουν από αυτές·

γ) ορίζουν ότι τα συμβαλλόμενα μέρη υποβάλλουν ετησίως έκθεση σχετικά με τα έξοδα που ανέλαβαν για την παροχή πρόσβασης ή δικαιώματος χρήσης των υποδομών στους δικαιούχους της πρωτοβουλίας BONUS-169.

2.2.4 Κοινοτική χρηματοδότηση της στρατηγικής φάσης

Τα επιλέξιμα έξοδα επιστρέφονται σε ποσοστό έως 50% και είναι τα πραγματικά έξοδα που ανέλαβε ο ΕΟΟΣ BONUS και που καταχωρήθηκαν στη λογιστική του, τα οποία είναι αναγκαία για την επίτευξη του στόχου που προσδιορίζεται στην παράγραφο 1. Τα έξοδα είναι επιλέξιμα από την 1η Ιανουαρίου 2010 και προσδιορίζονται περαιτέρω στη συμφωνία επιχορήγησης για τη στρατηγική φάση.

3. Φάση υλοποίησης

Εφόσον τα αποτελέσματα της αξιολόγησης και του εκ των προτέρων ελέγχου του ΕΟΟΣ BONUS είναι θετικά, η Επιτροπή και ο ΕΟΟΣ BONUS συνάπτουν τη συμφωνία υλοποίησης.

3.1. Στόχοι

Κατά τη διάρκεια της φάσης υλοποίησης, δημοσιεύονται και υλοποιούνται τουλάχιστον τρεις κοινές προσκλήσεις υποβολής προτάσεων με σκοπό τη χρηματοδότηση στρατηγικά στοχοθετημένων σχεδίων της πρωτοβουλίας BONUS-169 τα οποία ανταποκρίνονται στους στόχους της πρωτοβουλίας. Τα θέματα προέρχονται από το στρατηγικό θεματολόγιο έρευνας της πρωτοβουλίας BONUS-169, τηρούν στον μεγαλύτερο δυνατό βαθμό τον οδικό χάρτη που έχει εκπονηθεί και καλύπτουν δραστηριότητες έρευνας, τεχνολογικής ανάπτυξης, κατάρτισης ή/και διάδοσης.

3.2. Υλοποίηση σχεδίων της πρωτοβουλίας BONUS-169

Οι προσκλήσεις υποβολής προτάσεων της πρωτοβουλίας BONUS-169 υλοποιούνται μέσω διεθνικών σχεδίων πολλαπλών εταίρων με τη συμμετοχή τουλάχιστον τριών ανεξάρτητων επιλέξιμων νομικών οντοτήτων από τρία διαφορετικά κράτη μέλη ή συνδεδεμένες χώρες, εκ των οποίων τουλάχιστον δύο περιλαμβάνονται στα συμμετέχοντα κράτη της πρωτοβουλίας BONUS-169.

Οι νομικές οντότητες από τα κράτη μέλη και τις συνδεδεμένες χώρες μπορούν να λάβουν χρηματοδότηση από την πρωτοβουλία BONUS-169. Κάθε κοινοπραξία που υποβάλλει πρόταση για σχέδιο της πρωτοβουλίας BONUS-169 μπορεί να περιλαμβάνει συμμετέχοντες από τρίτο κράτος εκτός ΕΕ, υπό τον όρο ότι αυτό μπορεί να διαβεβαιώσει ρεαλιστικά ότι διαθέτει τους πόρους που απαιτούνται για την πλήρη κάλυψη των εξόδων της συμμετοχής του. Η χρηματοδότηση της πρωτοβουλίας BONUS-169 προς έναν τέτοιο συμμετέχοντα μπορεί να δικαιολογείται κατά περίπτωση, εάν η συνεισφορά του στο σχέδιο είναι απολύτως ουσιώδης για την επιτυχή έκβαση του σχεδίου.

Κάθε πρόσκληση υποβολής προτάσεων αναφέρει σαφώς τα επιστημονικά θέματα. Τα εν λόγω θέματα προσδιορίζονται από τον ΕΟΟΣ BONUS κατόπιν διαβούλευσης με την Επιτροπή. Κατά τον προσδιορισμό των θεμάτων, λαμβάνουν υπόψη τις τυχόν προκύπτουσες ανάγκες, τα αποτελέσματα και την έκβαση των προκλήσεων υποβολής προτάσεων που υλοποιήθηκαν προηγουμένως, καθώς και τις ευρείες διαβουλεύσεις με τους ενδιαφερομένους που πραγματοποιούνται κατά τη διάρκεια της στρατηγικής φάσης και καθ’ όλη τη διάρκεια του προγράμματος.

Ο ΕΟΟΣ BONUS δίνει την ευρύτερη δυνατή δημοσιότητα στην πρόσκληση υποβολής προτάσεων χρησιμοποιώντας ειδικά μέσα υποστήριξης πληροφοριών, και ειδικότερα δικτυακούς τόπους σχετικούς με το έβδομο πρόγραμμα-πλαίσιο, τα οποία απευθύνονται σε όλους τους συναφείς ενδιαφερομένους. Στα εν λόγω μέσα συγκαταλέγονται ο ειδικευμένος Τύπος και τα φυλλάδια. Η πρόσκληση υποβολής προτάσεων παραμένει ανοικτή για τρεις τουλάχιστον μήνες. Τα προτεινόμενα σχέδια υποβάλλονται σε κεντρικό επίπεδο στον ΕΟΟΣ BONUS από τους αιτούντες που απαντούν στις προσκλήσεις και εξετάζονται στο πλαίσιο διαδικασίας αξιολόγησης μίας φάσης.

Τα προτεινόμενα σχέδια αξιολογούνται και επιλέγονται σε κεντρικό επίπεδο βάσει ανεξάρτητης αξιολόγησης σε σχέση με τα καθορισμένα κριτήρια επιλεξιμότητας και επιλογής και τα κριτήρια ανάθεσης. Τα βασικά κριτήρια αξιολόγησης είναι η επιστημονική αριστεία, η ποιότητα της υλοποίησης και ο αναμενόμενος αντίκτυπος του σχεδίου. Η πρόσκληση υποβολής προτάσεων αποσαφηνίζει τα βασικά κριτήρια αξιολόγησης. Πρόσθετα κριτήρια είναι δυνατόν να θεσπισθούν υπό τον όρο ότι δημοσιεύονται στην πρόσκληση υποβολής προτάσεων, δεν εισάγουν διακρίσεις και δεν υπερισχύουν των βασικών κριτηρίων αξιολόγησης.

Ο ΕΟΟΣ BONUS διασφαλίζει ότι κάθε πρόταση που λαμβάνεται αξιολογείται με τη βοήθεια τουλάχιστον τριών ανεξάρτητων εμπειρογνωμόνων που διορίζονται από αυτόν βάσει των κριτηρίων που καθορίζονται στον κανονισμό (ΕΚ) αριθ. 1906/2006. Σε κάθε πρόταση σχεδίου απονέμεται μια βαθμολογία. Οι ανεξάρτητοι εμπειρογνώμονες εξετάζουν τα σχέδια σε σχέση με τα κριτήρια αξιολόγησης και τα βαθμολογούν από το 0 έως το 5 ανά κριτήριο, σύμφωνα με τους κανόνες υποβολής των προτάσεων και τις σχετικές διαδικασίες αξιολόγησης, επιλογής και ανάθεσης του έβδομου προγράμματος-πλαισίου.

Ο ΕΟΟΣ BONUS καταρτίζει κατάλογο χρηματοδοτήσεων, ο οποίος είναι απόλυτα σύμφωνος προς τα αποτελέσματα της ανεξάρτητης αξιολόγησης. Ο πίνακας κατάταξης που καταρτίζουν οι ανεξάρτητοι εμπειρογνώμονες θεωρείται δεσμευτικός για τη διάθεση των κονδυλίων της πρωτοβουλίας BONUS-169.

Η διοικητική διαχείριση των επιχορηγήσεων που χορηγούνται στα επιλεγμένα σχέδια της πρωτοβουλίας BONUS-169 πραγματοποιείται σε κεντρικό επίπεδο με ευθύνη του ΕΟΟΣ BONUS.

3.3 Άλλες δραστηριότητες

Εκτός από τη διαχείριση της πρωτοβουλίας BONUS-169 που περιγράφεται στις παραγράφους 3.1 και 3.2., ο ΕΟΟΣ BONUS αναλαμβάνει επίσης τις ακόλουθες δραστηριότητες:

α) τακτική επικαιροποίηση του στρατηγικού θεματολογίου έρευνας και ιεράρχηση των θεμάτων της έρευνας ώστε να λαμβάνονται υπόψη τυχόν αναδυόμενες ανάγκες καθώς και τα αποτελέσματα και η έκβαση των προσκλήσεων υποβολής προτάσεων που υλοποιήθηκαν προηγουμένως, καθώς και βάσει των διαδικασιών ευρείας διαβούλευσης με τους ενδιαφερομένους που αναφέρονται στην παράγραφο 2.2.2·

β) διευκόλυνση της πρόσβασης διεθνικών και πολυεθνικών ερευνητικών ομάδων που συμμετέχουν στα σχέδια τα οποία χρηματοδοτούνται από την πρωτοβουλία BONUS-169 σε μοναδικές ερευνητικές υποδομές και εγκαταστάσεις·

γ) προώθηση αποτελεσματικής διεπαφής επιστήμης-πολιτικής ώστε να εξασφαλισθεί η βέλτιστη αξιοποίηση των αποτελεσμάτων της έρευνας·

δ) εξασφάλιση χρηματοδότησης από τα συμμετέχοντα κράτη, η οποία θα διασφαλίζει τη βιωσιμότητα της πρωτοβουλίας χωρίς κοινοτική χρηματοδότηση στο διάστημα μετά τη λήξη της πρωτοβουλίας BONUS-169·

ε) αυξημένη συνεργασία μεταξύ περιφερειακών προγραμμάτων περιβαλλοντικής έρευνας με τις συναφείς επιστημονικές κοινότητες στις άλλες ευρωπαϊκές θαλάσσιες λεκάνες·

στ) δραστηριότητες επικοινωνίας και διάδοσης·

ζ) ο ΕΟΟΣ BONUS συμμετέχει προορατικά στην ανταλλαγή βέλτιστων πρακτικών με τις άλλες ευρωπαϊκές περιφερειακές θαλάσσιες λεκάνες, καθώς και στον καλό συντονισμό σε πανευρωπαϊκό επίπεδο για την εξασφάλιση εναρμόνισης και εξορθολογισμού.

3.4. Συνεισφορές κατά τη διάρκεια της φάσης υλοποίησης

Η φάση υλοποίησης της πρωτοβουλίας BONUS-169 συγχρηματοδοτείται από τα συμμετέχοντα κράτη και την Κοινότητα κατά τη διάρκεια περιόδου τουλάχιστον πέντε ετών έως το κλείσιμο του πλήρους κύκλου ζωής όλων των σχεδίων που χρηματοδοτούνται από την πρωτοβουλία BONUS-169, υπό τον όρο ότι οι δεσμεύσεις της Κοινότητας αναλαμβάνονται έως το 2013 και τηρούνται όλες οι υποχρεώσεις υποβολής εκθέσεων στην Επιτροπή. Η συνεισφορά της Κοινότητας κατά τη διάρκεια της φάσης υλοποίησης είναι αντίστοιχη των συνεισφορών σε μετρητά και σε υποδομές των συμμετεχόντων κρατών προς τα σχέδια της πρωτοβουλίας BONUS-169 που υλοποιούνται μέσω του ΕΟΟΣ BONUS, καθώς και των δαπανών λειτουργίας που αναλαμβάνει ο ΕΟΟΣ BONUS κατά τη φάση υλοποίησης. Οι δαπάνες λειτουργίας δεν υπερβαίνουν τα 5 εκατομμύρια ευρώ.

Η χρηματοδοτική συνεισφορά της Κοινότητας και η συνεισφορά μετρητών των συμμετεχόντων κρατών στην πρωτοβουλία BONUS-169 συγκεντρώνονται σε κοινό ταμείο και η διαχείρισή τους πραγματοποιείται σε κεντρικό επίπεδο από τον ΕΟΟΣ BONUS.

Με την επιφύλαξη των όρων που συμφωνούνται στις ετήσιες χρηματοδοτικές συμφωνίες που αναφέρονται στο άρθρο 5 παράγραφος 2, η χρηματοδοτική συνεισφορά της Κοινότητας εκταμιεύεται βάσει αποδείξεων πληρωμής της συνεισφοράς μετρητών των συμμετεχόντων κρατών στον ΕΟΟΣ BONUS και της παροχής συνεισφορών υποδομών σε είδος για σχέδια της πρωτοβουλίας BONUS-169.

Η κατάλληλη χρήση της χρηματοδότησης της πρωτοβουλίας BONUS-169 από τους δικαιούχους είναι ευθύνη του ΕΟΟΣ BONUS και εξακριβώνεται μέσω του ανεξάρτητου οικονομικού ελέγχου των σχεδίων που διενεργείται από τον ΕΟΟΣ BONUS ή εξ ονόματός του.

3.5 Χρηματοδότηση σχεδίων της πρωτοβουλίας BONUS-169

Με την επιφύλαξη του άρθρου 3 παράγραφος 3 στοιχείο στ), η χρηματοδότηση των σχεδίων της πρωτοβουλίας BONUS-169 καλύπτει έως 100 % των επιλέξιμων δαπανών, οι οποίες υπολογίζονται σύμφωνα με τους κοινούς κανόνες χρηματοδότησης και τα κοινά ποσοστά χρηματοδότησης, όπως ορίζονται από τον ΕΟΟΣ BONUS στους όρους εφαρμογής και συμφωνούνται από την Επιτροπή στη συμφωνία υλοποίησης.

ΠΑΡΑΡΤΗΜΑ II

Διαχείριση της πρωτοβουλίας BONUS-169

1. Τη διαχείριση της πρωτοβουλίας BONUS-169 αναλαμβάνει ο ΕΟΟΣ BONUS μέσω της γραμματείας του. Ο ΕΟΟΣ BONUS συστήνει τις ακόλουθες δομές για τους σκοπούς της πρωτοβουλίας BONUS-169: συντονιστική επιτροπή, γραμματεία, συμβουλευτική επιτροπή, φόρουμ τομεακής έρευνας και φόρουμ συντονιστών σχεδίων.

2. Η συντονιστική επιτροπή είναι η ανώτατη αρχή του ΕΟΟΣ BONUS, το όργανο λήψης αποφάσεων και το συμβούλιο που διοικεί τη γραμματεία του. Απαρτίζεται από ανώτατους υπαλλήλους των οργανισμών χρηματοδότησης και διαχείρισης της έρευνας οι οποίοι διορίζονται από τα μέλη του ΕΟΟΣ BONUS. Διαθέτει πρόεδρο, θέση στην οποία εναλλάσσονται σε ετήσια βάση τα μέλη του ΕΟΟΣ BONUS. Ο προηγούμενος, ο τρέχων και ο επόμενος πρόεδρος απαρτίζουν την ειδική ομάδα στρατηγικής, η οποία υποστηρίζει τη γραμματεία σε θέματα στρατηγικής σημασίας. Βάσει προτάσεων της γραμματείας, η συντονιστική επιτροπή αποφασίζει τον στρατηγικό προσανατολισμό της πρωτοβουλίας BONUS-169, συμπεριλαμβανομένης της λήψης αποφάσεων σχετικά με τον καθορισμό και την επικαιροποίηση της πρωτοβουλίας BONUS-169, τον σχεδιασμό προσκλήσεων υποβολής προτάσεων, τα χαρακτηριστικά του προϋπολογισμού, τα κριτήρια επιλεξιμότητας και επιλογής, την ομάδα των αξιολογητών, την έγκριση του πίνακα κατάταξης των σχεδίων της πρωτοβουλίας BONUS-169 που θα χρηματοδοτηθούν, την παρακολούθηση της προόδου των σχεδίων που χρηματοδοτήθηκαν από την πρωτοβουλία BONUS-169, και την εποπτεία της επάρκειας και της καταλληλότητας του έργου της γραμματείας όσον αφορά την πρωτοβουλία BONUS-169.

3. Επικεφαλής της γραμματείας είναι ο εκτελεστικός διευθυντής, ο οποίος υλοποιεί τις αποφάσεις της συντονιστικής επιτροπής και ενεργεί ως βασικός εκπρόσωπος της πρωτοβουλίας BONUS-169 έναντι της Επιτροπής και των διάφορων εθνικών οργανισμών χρηματοδότησης. Η γραμματεία είναι υπεύθυνη για τον συνολικό συντονισμό και την παρακολούθηση των δραστηριοτήτων της πρωτοβουλίας BONUS-169, τη δημοσίευση, την αξιολόγηση και την υλοποίηση των προσκλήσεων υποβολής προτάσεων και την παρακολούθηση των χρηματοδοτούμενων σχεδίων, τόσο από συμβατική όσο και από επιστημονική άποψη, καθώς και για την υποβολή εκθέσεων προόδου στη συντονιστική επιτροπή. Είναι επίσης υπεύθυνη για τον προγραμματισμό και την οργάνωση διαβουλεύσεων με τους ενδιαφερομένους και με τη συμβουλευτική επιτροπή, για την επακόλουθη ένταξη και ενσωμάτωσή τους στο στρατηγικό θεματολόγιο έρευνας, καθώς και για την προώθηση αποτελεσματικών διεπαφών επιστήμης-πολιτικής.

4. Η συμβουλευτική επιτροπή επικουρεί τη συντονιστική επιτροπή και τη γραμματεία. Απαρτίζεται από επιστήμονες διεθνούς κύρους, εκπροσώπους των σχετικών ενδιαφερομένων, συμπεριλαμβανομένων, για παράδειγμα, φορέων εκμετάλλευσης στους τομείς του τουρισμού, των ανανεώσιμων πηγών ενέργειας, της αλιείας και της υδατοκαλλιέργειας, των θαλάσσιων μεταφορών, της βιοτεχνολογίας και της τεχνολογίας, εκπροσώπους από τη βιομηχανία και τις οργανώσεις της κοινωνίας των πολιτών που έχουν συμφέροντα στους τομείς αυτούς, εκπροσώπους από άλλα ολοκληρωμένα ερευνητικά προγράμματα στην περιοχή της Βαλτικής και από άλλες ευρωπαϊκές περιφερειακές θάλασσες. Παρέχει ανεξάρτητες συμβουλές, καθοδήγηση και συστάσεις σε επιστημονικά ζητήματα και ζητήματα πολιτικής που αφορούν την πρωτοβουλία BONUS-169. Ειδικότερα, παρέχει συμβουλές σχετικά με τους στόχους, τις προτεραιότητες και την κατεύθυνση της πρωτοβουλίας BONUS-169, τους τρόπους ενίσχυσης των επιδόσεων της πρωτοβουλίας BONUS-169 και την επίτευξη και την ποιότητα των αποτελεσμάτων της έρευνάς της, την ανάπτυξη ικανοτήτων, τη δικτύωση και τη συνάφεια των εργασιών για την επίτευξη των στόχων της πρωτοβουλίας BONUS-169. Συμβάλλει επίσης στη χρήση και στη διάδοση των αποτελεσμάτων της πρωτοβουλίας BONUS-169.

5. Το φόρουμ τομεακής έρευνας απαρτίζεται από εκπροσώπους υπουργείων και άλλων παραγόντων που ασχολούνται με την έρευνα και τη διαχείριση του συστήματος της Βαλτικής Θάλασσας. Συνέρχεται άπαξ ετησίως σε συνεδρίαση διαβούλευσης, η οποία εξετάζει τα αποτελέσματα της πρωτοβουλίας BONUS-169 και τις προκύπτουσες ερευνητικές ανάγκες από την οπτική της λήψης αποφάσεων. Λειτουργεί ως φόρουμ για την προαγωγή της ενοποίησης της έρευνας σε ολόκληρη την περιοχή της Βαλτικής, συμπεριλαμβανομένων της συναφούς τομεακά χρηματοδοτούμενης έρευνας, της χρήσης και του προγραμματισμού κοινών υποδομών.

6. Το φόρουμ συντονιστών σχεδίων απαρτίζεται από τους συντονιστές των σχεδίων που χρηματοδοτούνται μέσω της πρωτοβουλίας BONUS-169. Επικουρεί τη γραμματεία σε θέματα που σχετίζονται με τον επιστημονικό συντονισμό της πρωτοβουλίας BONUS-169, την ενοποίηση και τη σύνθεση των αποτελεσμάτων της έρευνας.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Πρόταση Απόφασης του Ευρωπαϊκού Κοινοβουλίου και του Συμβουλίου περί της συμμετοχής της Κοινότητας σε κοινό ερευνητικό πρόγραμμα στη Βαλτική Θάλασσα (BONUS-169), το οποίο έχουν αναλάβει πλείονα κράτη μέλη.

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας(-είς) δραστηριότητας και σχετική(-ές) δραστηριότητα(-ες): Έρευνα και τεχνολογική ανάπτυξη: έβδομο πρόγραμμα-πλαίσιο, άρθρο 169 της συνθήκης για την ίδρυση της Ευρωπαϊκής Κοινότητας.

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A)] συμπεριλαμβανομένων των ονομασιών τους:

Για συνεισφορά το 2010 από τη ΓΔ Έρευνας (RTD) για τη στρατηγική φάση ως εξής:

Ονομασία | Γραμμή | 2010 (%) | 2010 (€) |

RTD | Συνεργασία – Περιβάλλον (συμπεριλαμβανομένης της αλλαγής του κλίματος) | 08 06 01 | 100% | 1.250.000,00 € |

RTD | Συνεργασία – Τρόφιμα, Γεωργία και Αλιεία και Βιοτεχνολογία | 08 03 01 | 0% | 0,00 € |

RTD | Συνεργασία – Ενέργεια | 08 05 01 | 0% | 0,00 € |

RTD | Συνεργασία – Μεταφορές (συμπεριλαμβανομένης της αεροναυπηγικής) | 08 07 01 | 0% | 0,00 € |

RTD | Συνεργασία – Κοινωνικοοικονομικές επιστήμες και επιστήμες του ανθρώπου | 08 08 01 | 0% | 0,00 € |

ΣΥΝΟΛΟ | 100% | 1.250.000,00 € |

Από το 2012, συνεισφορά από τη ΓΔ Έρευνα (RTD) κατ’ αναλογία για τη φάση υλοποίησης ως εξής:

Ονομασία | Γραμμή | 2012-2013 % |

RTD | Συνεργασία – Περιβάλλον (συμπεριλαμβανομένης της αλλαγής του κλίματος) | 08 06 01 | 35% |

RTD | Συνεργασία – Τρόφιμα, Γεωργία και Αλιεία και Βιοτεχνολογία | 08 03 01 | 20% |

RTD | Συνεργασία – Ενέργεια | 08 05 01 | 15% |

RTD | Συνεργασία – Μεταφορές (συμπεριλαμβανομένης της αεροναυπηγικής) | 08 07 01 | 15% |

RTD | Συνεργασία – Κοινωνικοοικονομικές επιστήμες και επιστήμες του ανθρώπου | 08 08 01 | 15% |

ΣΥΝΟΛΟ | 100% |

Γραμμή | 2012-2013 % | 2012 (€) | 2013 (€) | Σύνολα 2012-2013(€) |

RTD | 08 06 01 | 35% | 5.862.500,00 | 11.200.000,00 | 17.062.500,00 |

RTD | 08 03 01 | 20% | 3.350.000,00 | 6.400.000,00 | 9.750.000,00 |

RTD | 08 05 01 | 15% | 2.512.500,00 | 4.800.000,.00 | 7.312.500,00 |

RTD | 08 07 01 | 15% | 2.512.500,00 | 4.800.000,00 | 7.312.500,00 |

RTD | 08 08 01 | 15% | 2.512.500,00 | 4.800.000,00 | 7.312.500,00 |

ΣΥΝΟΛΟ | 100% | 16.750.000,00 | 32.000.000,00 | 48.750.000,00 |

3.2. Διάρκεια της δράσης και των δημοσιονομικών επιπτώσεων:

Η συνεισφορά της Κοινότητας στο κοινό πρόγραμμα της πρωτοβουλίας BONUS-169 αναμένεται να θεσπισθεί μέσω συναπόφασης από το Συμβούλιο και το Ευρωπαϊκό Κοινοβούλιο το 2010, για αρχική περίοδο διάρκειας έως την 31η Δεκεμβρίου 2016.

3.3. Δημοσιονομικά χαρακτηριστικά:

Αναλήψεις υποχρεώσεων πολλαπλών γραμμών στις ακόλουθες γραμμές από το 2010:

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικών προοπτικών |

08 06 01 | Μη υποχρεωτική | Διαχωριζόμενη | ΟΧΙ | ΝΑΙ | ΝΑΙ | αριθ. [1A] |

08 03 01 | Μη υποχρεωτική | Διαχωριζόμενη | ΟΧΙ | ΝΑΙ | ΝΑΙ | αριθ. [1A] |

08 05 01 | Μη υποχρεωτική | Διαχωριζόμενη | ΟΧΙ | ΝΑΙ | ΝΑΙ | αριθ. [1A] |

08 07 01 | Μη υποχρεωτική | Διαχωριζόμενη | ΟΧΙ | ΝΑΙ | ΝΑΙ | αριθ. [1A] |

08 08 01 | Μη υποχρεωτική | Διαχωριζόμενη | ΟΧΙ | ΝΑΙ | ΝΑΙ | αριθ. [1A] |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

Όλα τα ποσά που παρατίθενται στο παρόν δελτίο είναι ενδεικτικά και εκφράζονται σε σταθερές τιμές.

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (με 3 δεκαδικά ψηφία)

Είδος δαπάνης | Τμήμα αριθ. | 2010 | 2011 | 2012 | 2013 | 2014 και επό-μενα | Σύνολο |

Επιχειρησιακές δαπάνες |

Πιστώσεις ανάληψης υποχρεώσεων (ΠΑΥ) | 8.1. | α | 1,250 | 0,000 | 16,750 | 32,000 | 0,000 | 50,000 |

Πιστώσεις πληρωμών (ΠΠ) | β | 1,000 | 0,250 | 5,584 | 12,874 | 30,292 | 50,000 |

Διοικητικές δαπάνες περιλαμβανόμενες στο ποσό αναφοράς |

Τεχνική και διοικητική βοήθεια (ΜΔΠ) | 8.2.4. | γ | 0 | 0 | 0 | 0 | 0 | 0 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 1,250 | 0,000 | 16,750 | 32,000 | 0,000 | 50,000 |

Πιστώσεις πληρωμών | β+γ | 1,000 | 0,250 | 5,584 | 12,874 | 30,292 | 50,000 |

Διοικητικές δαπάνες μη περιλαμβανόμενες στο ποσό αναφοράς [23] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 0,122 | 0,183 | 0,183 | 0,183 | 0,000 | 0,671 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε | 0,008 | 0,040 | 0,015 | 0,045 | 0,000 | 0,108 |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 1,380 | 0,223 | 16,948 | 32,228 | 0,000 | 50,779 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 1,130 | 0,473 | 5,782 | 13,102 | 30,292 | 50,779 |

Λεπτομέρειες σχετικά με τη συγχρηματοδότηση

(i) Σε επίπεδο προγράμματος

Σύμφωνα με την παρούσα απόφαση, η πρωτοβουλία BONUS-169 θα υλοποιηθεί σε δύο χωριστές φάσεις: μια αρχική στρατηγική φάση, διάρκειας δύο ετών, και μια φάση υλοποίησης, διάρκειας τουλάχιστον 5 ετών. Η δρομολόγηση της φάσης υλοποίησης θα εξαρτηθεί από την απόφαση της Επιτροπής, κατόπιν θετικού εκ των προτέρων ελέγχου και αξιολόγησης της στρατηγικής φάσης, όσον αφορά την ωριμότητα και την ετοιμότητα της πρωτοβουλίας μετά τη στρατηγική φάση.

Η συνεισφορά της Ευρωπαϊκής Κοινότητας θα είναι αντίστοιχη των επιλέξιμων συνεισφορών των συμμετεχόντων κρατών έως το μέγιστο ποσό των 50 εκατομμυρίων ευρώ, έτσι ώστε ο συνολικός αναμενόμενος προϋπολογισμό της πρωτοβουλίας να ανέλθει σε 100 εκατομμύρια ευρώ. Η διαχείριση των συνεισφορών σε μετρητά από τα συμμετέχοντα κράτη και της συνεισφοράς της Κοινότητας θα είναι πραγματική διαχείριση κοινού ταμείου.

Η στρατηγική φάση θα υλοποιηθεί μέσω επιχορήγησης σύμφωνα με τους κανόνες που θεσπίζονται στην παρούσα απόφαση. Η συνεισφορά της Κοινότητας για τη στρατηγική φάση είναι αντίστοιχη εκείνης των συμμετεχόντων κρατών έως το μέγιστο ποσό του 1,25 εκατομμυρίου ευρώ.

Η φάση υλοποίησης θα εκτελεσθεί μέσω έμμεσης κεντρικής διαχείρισης, σύμφωνα με τις διατάξεις του άρθρου 54 παράγραφος 2 στοιχείο γ) του δημοσιονομικού κανονισμού και σύμφωνα με τους κανόνες που προβλέπονται στην παρούσα απόφαση. Η συνεισφορά της Κοινότητας για τη φάση υλοποίησης είναι αντίστοιχη εκείνης των συμμετεχόντων κρατών έως το μέγιστο ποσό των 48,75 εκατομμυρίων ευρώ. Το ανώτατο αυτό όριο είναι δυνατόν να αυξηθεί κατά το υπόλοιπο της συνεισφοράς της στρατηγικής φάσης. Για τη φάση υλοποίησης, έως 25% της συνεισφοράς των συμμετεχόντων κρατών είναι δυνατόν να συνίσταται σε παροχή πρόσβασης σε ερευνητικές υποδομές («συνεισφορές υποδομών σε είδος»). Η ΕΚ αναλαμβάνει υποχρέωση συνεισφοράς από το 2010 έως και το 2013. Καμία νέα ανάληψη υποχρέωσης δεν θα πραγματοποιηθεί από την Επιτροπή μετά το 2013. Οι δαπάνες λειτουργίας της δομής αποκεντρωμένης υλοποίησης κατά τη διάρκεια της φάσης υλοποίησης και για όσο διάστημα απαιτείται η λειτουργία της για την κατάλληλη παρακολούθηση και υλοποίηση όλων των σχεδίων που χρηματοδοτούνται από την πρωτοβουλία BONUS-169 και για την εκπλήρωση όλων των συμβατικών υποχρεώσεων υποβολής εκθέσεων στην Επιτροπή είναι επιλέξιμα έξοδα έως το μέγιστο ποσό των 5 εκατομμυρίων ευρώ.

(ii) Σε επίπεδο σχεδίου

Η χρηματοδότηση της πρωτοβουλίας BONUS-169 σε μετρητά περιλαμβάνει δέσμευση για ένα « πραγματικό κοινό ταμείο » από τα συμμετέχοντα κράτη, το οποίο θα συνεισφέρει στη χρηματοδότηση συμμετεχόντων σε επιλεγμένα σχέδια της πρωτοβουλίας BONUS-169.

Η χρηματοδοτική συνεισφορά για τους συμμετέχοντες στα σχέδια της πρωτοβουλίας BONUS-169 θα καλύπτει έως 100% των συνολικών επιλέξιμων δαπανών, οι οποίες θα υπολογίζονται σύμφωνα με τους κανόνες περί κρατικών ενισχύσεων της Κοινότητας και σύμφωνα με τους κοινούς κανόνες χρηματοδότησης και τα κοινά ποσοστά χρηματοδότησης, όπως θεσπίζονται από τη δομή αποκεντρωμένης υλοποίησης στους όρους εφαρμογής που αναπτύχθηκαν και αξιολογήθηκαν από τον εκ των προτέρων έλεγχο κατά τη διάρκεια της στρατηγικής φάσης, και σύμφωνα με τους καθορισμένους όρους που θα προσδιορισθούν στη συμφωνία υλοποίησης, τηρώντας αρχές που βασίζονται σε εκείνες του έβδομου προγράμματος-πλαισίου. Η διάθεση χρηματοδότησης σε επιλεγμένα σχέδια της πρωτοβουλίας BONUS-169 από το κοινό ταμείο που υπόκειται σε κεντρική διαχείριση ακολουθεί τη σειρά του πίνακα κατάταξης.

εκατ. ευρώ (με 3 δεκαδικά ψηφία)

Συγχρηματοδότης οργανισμός | 2010 | 2011 | 2012 | 2013 | 2014 και επό-μενα | Σύνολο |

Συμμετέχοντα κράτη μέλη[24] | στ | 1.250 | 0,000 | 16.750 | 32.000 | 0,000 | 50.000 |

Συνεισφορά της Κοινότητας | α+γ | 1.250 | 0,000 | 16.750 | 32.000 | 0,000 | 50.000 |

Διοικητικές δαπάνες | δ+ε | 0.130 | 0,223 | 0,198 | 0,228 | 0,000 | 0,779 |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ | 2.630 | 0,223 | 33.698 | 64.228 | 0,000 | 100.779 |

Η Επιτροπή προβλέπεται να συνεισφέρει συνολικά 50 εκατομμύρια ευρώ σε μετρητά. Τα συμμετέχοντα κράτη μέλη δεσμεύονται να συνεισφέρουν συνολικά 50 εκατομμύρια ευρώ, συμπεριλαμβανομένων «εισφορών υποδομών σε είδος» μέγιστου ύψους έως το 25% του ποσού της συνεισφοράς τους.

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας [25] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

εκατ. ευρώ (με 1 δεκαδικό ψηφίο)

Πριν από τη δράση [έτοςν-1] | Κατάσταση μετά τη δράση |

Σύνολο ανθρώπινων πόρων |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Η συνεισφορά της Κοινότητας απαιτείται για την περαιτέρω ανάπτυξη, εγκαθίδρυση και λειτουργία της πρωτοβουλίας BONUS-169, προκειμένου να καταστεί εφικτή η συγχρηματοδότηση των δραστηριοτήτων με τα συμμετέχοντα κράτη.

5.2. Προστιθέμενη αξία της κοινοτικής συμμετοχής, συνέπεια μεταξύ της πρότασης και των άλλων δημοσιονομικών μέσων, δυνατότητα συνέργειας

Το υφιστάμενο ερευνητικό σύστημα στην περιοχή της Βαλτικής Θάλασσας παραμένει υπερβολικά κατακερματισμένο για την αντιμετώπιση των υφιστάμενων πολύπλοκων και επειγουσών περιβαλλοντικών προκλήσεων. Η παρούσα κατάσταση απαιτεί την ανάπτυξη και την υλοποίηση μιας πλήρως ολοκληρωμένης προσέγγισης για τον εξορθολογισμό και την επικέντρωση των συναφών ερευνητικών προγραμμάτων όλων των συνοριακών κρατών, με σκοπό την αντιμετώπιση των πολύπλοκων και επειγόντων προβλημάτων με συντονισμένο, αποδοτικό και αποτελεσματικό τρόπο.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Η πρωτοβουλία BONUS-169 θα ενσωματώσει εθνικά προγράμματα οκτώ συμμετεχόντων κρατών σε ένα ενιαίο κοινό πρόγραμμα έρευνας στη Βαλτική Θάλασσα και θα υποστηρίξει, ειδικότερα, τους στόχους του Ευρωπαϊκού Χώρου Έρευνας, της στρατηγικής για τη Βαλτική Θάλασσα, της οδηγίας-πλαισίου στον τομέα του ύδατος, και της θαλάσσιας και της ναυτιλιακής στρατηγικής.

5.4. Μέθοδος υλοποίησης (ενδεικτική)

( Κεντρική διαχείριση

( απευθείας από την Επιτροπή

( έμμεσα με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς / οργανισμούς με αποστολή δημόσιας υπηρεσίας και με εγγυήσεις των κρατών μελών, της Ισλανδίας, του Ισραήλ, της Νορβηγίας, της Ελβετίας και της Τουρκίας.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Μετά τη θέσπισή της, η πρωτοβουλία BONUS-169 θα παρακολουθείται μέσω ετήσιων εκθέσεων της δομής αποκεντρωμένης υλοποίησης.

6.2. Αξιολόγηση

6.2.1. Εκ των προτέρων αξιολόγηση

Οι υπηρεσίες της Επιτροπής διενεργούν εκ των προτέρων έλεγχο προκειμένου να αξιολογήσουν την ετοιμότητα υλοποίησης του προγράμματος σύμφωνα με τον δημοσιονομικό κανονισμό και, ειδικότερα, σύμφωνα με τις διατάξεις του που αφορούν την έμμεση κεντρική διαχείριση. Στη συνέχεια, η δομή αποκεντρωμένης υλοποίησης εκπονεί σχέδιο δράσης, το οποίο λαμβάνει δεόντως υπόψη τις συστάσεις που απορρέουν από τον εκ των προτέρων έλεγχο.

6.2.2. Μέτρα που ελήφθησαν μετά από ενδιάμεση/εκ των υστέρων αξιολόγηση (διδάγματα από ανάλογες εμπειρίες του παρελθόντος)

Το προτεινόμενο μοντέλο διαχείρισης θεσπίσθηκε βάσει των εμπειριών που αποκτήθηκαν από την πρωτοβουλία του άρθρου 169 που αναλήφθηκε κατά τη διάρκεια του έκτου προγράμματος-πλαισίου, και συγκεκριμένα την πρωτοβουλία EDCTP, και στο πλαίσιο του έβδομου προγράμματος-πλαισίου (AAL, Eurostars και ΕΕΠΜ).

6.2.3. Όροι και συχνότητα των μελλοντικών αξιολογήσεων

Σύμφωνα με την παρούσα απόφαση, η Επιτροπή διενεργεί, επικουρούμενη από ανεξάρτητους εμπειρογνώμονες, τεκμηριωμένη αξιολόγηση της στρατηγικής φάσης.

Η Ευρωπαϊκή Επιτροπή διενεργεί ενδιάμεση αξιολόγηση της φάσης υλοποίησης, μετά την υλοποίηση της δεύτερης πρόσκλησης υποβολής προτάσεων και πριν από τη δημοσίευση της τρίτης πρόσκλησης υποβολής προτάσεων, καθώς και εκ των υστέρων αξιολόγηση.

7. Μέτρα για την καταπολέμηση της απάτης

Το άρθρο 8 της απόφασης για τη θέσπιση της πρωτοβουλίας BONUS-169 ορίζει ότι, κατά την υλοποίηση του κοινού προγράμματος, τα συμμετέχοντα κράτη λαμβάνουν τα αναγκαία νομοθετικά, κανονιστικά και διοικητικά ή άλλα μέτρα για την προστασία των οικονομικών συμφερόντων των Κοινοτήτων. Συγκεκριμένα, τα συμμετέχοντα κράτη παρέχουν επαρκείς εγγυήσεις για την πλήρη επιστροφή στην ειδική δομή υλοποίησης κάθε οφειλόμενου στην Κοινότητα ποσού.

Το άρθρο 9 της απόφασης για τη θέσπιση της πρωτοβουλίας BONUS-169 ορίζει ότι η Επιτροπή και το Ελεγκτικό Συνέδριο δύνανται να διενεργούν, μέσω των μόνιμων ή άλλων υπαλλήλων τους, όλους τους αναγκαίους ελέγχους και επιθεωρήσεις για τη διασφάλιση της χρηστής διαχείρισης των κοινοτικών πόρων και την προστασία των οικονομικών συμφερόντων των Κοινοτήτων έναντι απάτης ή παρατυπίας. Προς τον σκοπό αυτό, τα συμμετέχοντα κράτη ή/και η ειδική δομή υλοποίησης θέτουν, εν ευθέτω χρόνω, στη διάθεση της Επιτροπής και του Ελεγκτικού Συνεδρίου όλα τα σχετικά έγγραφα.

Περαιτέρω μέτρα για την καταπολέμηση της απάτης θα υλοποιηθούν ως μέρος της λεπτομερούς συμφωνίας μεταξύ της Επιτροπής και της ειδικής δομής υλοποίησης.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 |

Μόνιμοι ή έκτακτοι υπάλληλοι [29] (XX 01 01) | A*/AD |

B*, C*/AST |

Προσωπικό[30] που χρηματοδοτείται από το άρθρο XX 01 02 |

Λοιπό προσωπικό[31] που χρηματοδοτείται από το άρθρο XX 01 04/05 |

ΣΥΝΟΛΟ |

- 8.2.2. Περιγραφή των καθηκόντων που απορρέουν από τη δράση

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (με 3 δεκαδικά ψηφία)

Έτος 2010 | Έτος 2011 | Έτος 2012 | Έτος 2013 | Έτος 2014 και επόμενα | ΣΥΝΟΛΟ |

Άλλη τεχνική ή διοικητική βοήθεια |

- Εσωτερική (intra muros) |

- Εξωτερική (extra muros) |

Σύνολο τεχνικής και διοικητικής βοήθειας | 0 | 0 | 0 | 0 | 0 | 0 |

Υπολογισμός – Εκτίμηση δαπανών της ειδικής δομής υλοποίησης |

Η εκτίμηση των δαπανών βασίζεται σε εκτιμήσεις που παρέσχε ο ΕΟΟΣ BONUS βάσει των εμπειριών των προγραμμάτων BONUS ERA-NET και BONUS Plus. Οι συνολικές δαπάνες για την περίοδο 2010-2016 περιλαμβάνουν: - Διαχείριση προγράμματος BONUS: υπεύθυνος προγράμματος και γραμματειακή/γραφειακή υποστήριξη - Έξοδα διάδοσης και επικοινωνίας: εκδηλώσεις, υλικό, Τύπος και εκτυπώσεις, δικτυακός τόπος - Υποστήριξη, συντήρηση και άδειες πληροφορικής - Έξοδα ταξιδίου - Αξιολόγηση προτάσεων από ανεξάρτητους εμπειρογνώμονες: Αμοιβές και έξοδα ταξιδίου εμπειρογνωμόνων |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

Οι πληροφορίες που αφορούν ανθρώπινους πόρους και διοικητικές δαπάνες που δεν περιλαμβάνονται στο ποσό αναφοράς πρέπει να θεωρούνται εσωτερική αναδιάταξη εντός των διοικητικών πιστώσεων του 7ου ΠΠ.

εκατ. ευρώ (με 3 δεκαδικά ψηφία)

Κατηγορία ανθρώπινων πόρων [33] | 2010 | 2011 | 2012 | 2013 | Σύνολο |

Μόνιμοι και έκτακτοι υπάλληλοι Γραμμή προϋπολογισμού 08 01 05 | 0,122 | 0,183 | 0,183 | 0,183 | 0,671 |

Προσωπικό που χρηματοδοτείται από το άρθρο XXXXX (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι κ.λπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,122 | 0,183 | 0,183 | 0,183 | 0,671 |

Υπολογισμός – Μόνιμοι και έκτακτοι υπάλληλοι |

Μέσο κόστος 122.000 ευρώ ανά θέση ΙΠΑ. Το 2010, 1 θέση ΙΠΑ και το 2011 1,5 θέσεις ΙΠΑ λαμβάνονται υπόψη για τη φάση διαπραγμάτευσης της σύμβασης. Από το 2012 έως το 2013, λαμβάνονται υπόψη 1,5 θέσεις ΙΠΑ. |

Υπολογισμός – Προσωπικό που χρηματοδοτείται από το άρθρο 08 01 02 |

1,5 θέσεις ΙΠΑ/ετησίως προβλέπονται για την παρακολούθηση της συγκεκριμένης πρωτοβουλίας από τις υπηρεσίες της Επιτροπής από το 2012 και έπειτα. Τα κύρια καθήκοντα θα είναι τα εξής:

- συμμετοχή σε συνεδριάσεις της επιτροπής της πρωτοβουλίας BONUS-169 και στις συνεδριάσεις της συμβουλευτικής επιτροπής της πρωτοβουλίας BONUS-169 ως μέλος, ήτοι +/- 3-4 φορές ετησίως σε συνεδριάσεις 2 ημερών (επίπεδο διευθυντή/επικεφαλής μονάδας)

- συμμετοχή παρατηρητή στις αξιολογήσεις των προτάσεων της πρωτοβουλίας BONUS-169, 2-3 ημέρες ετησίως (επίπεδο ανώτερου υπαλλήλου σχεδίου)·

- συμμετοχή σε συναντήσεις εργασίας και εκδηλώσεις διάδοσης, 2-3 φορές ετησίως (επίπεδο ανώτερου υπαλλήλου σχεδίου)·

- διαπραγμάτευση και προετοιμασία της συμφωνίας με τη δομή αποκεντρωμένης διαχείρισης (επίπεδο ανώτερου υπαλλήλου σχεδίου + επίπεδο βοηθού)·

- παρακολούθηση της υλοποίησης βάσει των ετήσιων εκθέσεων και συντονισμός της ενδιάμεσης και της τελικής αξιολόγησης (επίπεδο ανώτερου υπαλλήλου σχεδίου)·

- οικονομικός και νομικός έλεγχος της υλοποίησης της πρωτοβουλίας BONUS-169 (επίπεδο ελεγκτή, υπαλλήλου διοίκησης).

2010 | 2011 | 2012 | 2013 | ΣΥΝΟΛΟ |

08 01 02 11 01 – Αποστολές | 0,008 | 0,015 | 0,015 | 0,015 | 0,053 |

08 01 02 11 02 – Συνεδριάσεις και διασκέψεις |

08 01 02 11 03 – Επιτροπές[34] |

08 01 02 11 04 – Μελέτες και παροχή συμβουλών |

08 01 02 11 05 - Πληροφορικά συστήματα |

2